Need For Speed: Penuh Aksi Perlumbaan Kereta Yang Hebat!

Video games hari ni bukan sahaja sekadar permainan tetapi sudah menjadi sumber cerita untuk bidang perfileman yang semakin kerap dibikin. Asal-usul permainan video secara zahir dikatakan bermula di funfair yang kemudiannya dibawa ke dalam rumah melalui media elektronik oleh paparan di skrin televisyen atau komputer. Filem ini pula membawa permainan itu kembali ke bentuk fizikal dengan memberikan emosi dan rupa yang lebih realistik, hidup.

Need For Speed (2014) ialah sebuah filem aksi dari adaptasi kisah video games berasaskan lumba kereta NFS milik syarikat Electronic Arts (EA) yang sangat mendebarkan arahan Scott Waugh. Kalau sebelum ini, kebanyakan filem adaptasi seangkatannya bergenrekan aksi pertarungan kekuatan, fiksyen sains atau fantasi, filem ini pula mengangkat cerita yang menekap realisme kehidupan sekumpulan manusia yang berani mati berlumba haram di jalanraya awam.

Jalan ceritanya sangat mudah diikuti kerana umpan utama yang hendak dipancing oleh produksi filemnya kepada penonton ialah aksi-aksi perlumbaan itu dan kejadian perlanggaran ngeri. Ringkasan ceritanya begini, 5 orang sahabat yang mengendalikan bengkel ubah suai kereta akan berlawan dengan seseorang yang pernah sekampung dengan mereka, untuk membuktikan siapa yang lebih handal dan siapa di pihak yang benar?

Tobey Marshall (Aaron Paul) ialah ketua dan hero filem ini. Manakala Dino Brewster (Dominic Cooper) ialah lawan kepada Tobey. Anita Coleman (Dakota Johnson) ialah bekas kekasih Tobey yang kini menjadi tunang Dino. Pete Coleman (Harrison Gilbertson) ialah adik kepada Anita yang juga ialah antara kawan baik kepada Tobey. Salasilah perwatakan yang diperkenalkan di awal-awal filem memberitahu asas konflik yang akan merebak menjadi pertembungan sengit di antara Tobey dan Dino.

Sebenar-benar ledakan plot Need For Speed mula melonjak apabila suatu tragedi ngeri berlaku semasa perlumbaan kereta di antara Tobey, Dino dan Pete. Penceritaan seterusnya sehingga penamat ialah persoalan sama ada Tobey berjaya atau tidak untuk mengalahkan Dino dalam suatu perlumbaan kereta yang sangat eksklusif bernama ‘De Leon’ anjuran Monarch (Michael Keaton) di San Francisco yang menawarkan hadiah 7 juta USD. Pergi tonton di pawagam sekarang untuk mendapatkan jawapannya.

Need For Speed menunaikan janji kepada penggemar permainan video-nya yang sudah masak dengan taktik dan simulasi semasa menjadi ‘pemandu’ permainannya. Maksud saya, filem ini ‘menumpangkan’ penonton bersama Tobey, Dino dan watak-watak lain untuk merasai pengalaman semasa perlumbaan iaitu paparan dan aksi dari dalam dan luar kereta.

Litar perlumbaannya juga meliputi lokasi yang berbeza-beza dengan cabaran dan halangan merbahaya yang perlu direntasi. Jenis dan jenama kereta yang dilumbakan pula merangkumi kategori muscle car dan supercar. Pembikinan filem ini cuba sedaya-upaya untuk merealisasikan sekuen-sekuen aksi melalui kereta-kereta yang sebenar dengan sedikit bantuan imej janaan komputer (CGI).

Tidak lupa, filem ini menyelitkan babak kejar-mengejar pihak polis dengan Tobey dan pelumba-pelumba lain, dari darat dan udara. Ditambah juga halangan-halangan dari pihak ketiga yang mahu menggagalkan misi Tobey di sepanjang perjalanannya. Asas isi kandung yang serupa sudah dibikin berkali-kali dalam permainannya. Sedikit nilai tambah filem Need For Speed ialah kisah kemanusiaan dari persahabatan yang mengundang dendam kepada Dino dan mahu membasuh nama baik Tobey. Kemenangan pertandingan kereta ialah keadilan untuk pihak yang benar, walaupun dengan cara yang salah iaitu perlumbaan haram.

Filem ini bermula dengan beberapa aksi ngeri perlumbaan di jalanraya pekan kecil Mount Kisco. Kemudian ia dikembangkan ala road movie mengikuti Tobey dan Julia Maddon (Imogen Poots) dari State of New York ke San Francisco merentasi berbagai cabaran untuk sampai dalam pengejaran masa 45 jam. Beberapa babak ngeri berjaya dibikin di sepanjangnya, iaitu Benny @ Maverick (Scott Mescudi) yang memandu berbagai pesawat di udara serta gandingan Finn (Rami Malek) dan Joe Peck (Ramon Rodriguez) yang mengekori kereta Tobey.

Namun anda wajar iyakan sahaja babak-babak itu yang sememangnya meletup tetapi agak merepek bila difikirkan semula. Finale filem ini ialah perlumbaan sengit ‘De Leon’ untuk membuktikan siapakah yang lebih hebat di antara Tobey atau Dino?

Dari sudut lakonan, semua pelakon yang menjayakannya seumpama barisan terbaru yang bakal menghiasi sekuel-sekuel filem ini sekiranya ada, mirip kumpulan The Fast and the Furious (2001). Untuk filem ini, keberkesanan lakonan bukan elemen utamanya kerana ia lebih menumpukan kepada paparan aksi-aksi perlumbaan yang hebat.

Namun begitu, penampilan Michael Keaton sebagai watak Monarch walaupun sekadar beraksi dari bilik siaran langsung di rumahnya ke video di internet, berjaya menambahkan debaran dari komen-komen santainya mengenai latar konflik Tobey-Dino serta ulasan semasa perlumbaan ‘De Leon’ tersebut. Oh ya! paparan jalanraya laluan perlumbaan dan kedudukan pelumba yang dipaparkan di skrin komputer milik Monarch juga seperti paparan di video games Need For Speed.

Filem ini seperti juga misalnya francais filem Transformers yang penting hendak disaksikan ialah bentuk fizikal robot, manakala filem ini melalui rupa bentuk kereta dan aksi-aksi perlumbaan, cerita manusia di dalamnya sekadar latar yang ringan. Dalam filem ini, sebuah kereta Ford Mustang ialah antara tarikan utamanya. Ini contoh filem yang sedia ada namanya popular dalam versi video games sebagai tarikan komersial besar-besaran untuk menjual filemnya, kemudian serentak dengan pasaran maksima permainannya yang terbaru.

Need For Speed ialah filem yang laju. Seandainya debaran kelajuan denyutan jantung semasa memandu kereta yang meluncur sepantas kilat dan merbahaya yang anda mahu rasakan, inilah filemnya! Bolehlah saya berikan 4 BIJI ROTIKAYA.


Isu Kereta Mewah: Ahli Perniagaan Fail Saman Terhadap Zarina Anjoulie

Seorang ahli perniagaan menyaman pelakon kontroversi Zarina Anjoulie Lavocah dan lima yang lain kerana dakwaan kecuaian dan penipuan berkaitan sebuah kereta mewah.

Kevin Shah Kadar Shah, 33 berkata bapanya Kadar Shah Sulaiman telah membeli sebuah kereta jenis BMW 3201 Limosin RHD dan mendaftar kenderaan itu di bawah namanya (Kadar) pada 17 Mei 2010.

Beliau berkata bapanya yang juga ahli perniagaan telah mendapat kemudahan pinjaman daripada Public Islamic Bank Bhd dan menandatangani perjanjian untuk membiayai pembelian kereta.

Kevin Shah berkata bahawa bapanya telah meminjamkan kereta mewah itu yang memiliki nombor pendaftaran WTN 8850, kepada Zarina Anjoulie untuk kegunaan harian pelakon tersebut. Beliau berkata bahawa bapanya telah meninggal dunia pada 19 November 2011 tetapi Zarina tidak mengambil sebarang inisiatif untuk mengembalikan kereta tersebut kepada keluarga beliau.

Bagaimanapun, beliau mendakwa bahawa kereta itu telah ditarik oleh bank walaupun mempunyai rekod bayaran yang cemerlang selain terkejut mengetahui yang kereta tersebut kini mempunyai plat pendaftaran yang berbeza — BLP 8858.

Beliau berkata bahawa carian dengan Kementerian Pengangkutan tahun lalu mendedahkan bahawa bapanya telah didaftarkan sebagai pemilik sah untuk kedua dua nombor plat tersebut.

Setelah menghantar surat kepada kementerian itu melalui peguamnya untuk mendapatkan penjelasan, beliau dimaklumkan bahawa bapanya telah didaftarkan sebagai pemilik sebuah motosikal dengan nombor plat WTN 8850 dan pemilik kereta dengan nombor plat BLP 8858.

Beliau mendakwa bapanya tidak pernah bersetuju dengan mana-mana pihak untuk memohon kepada Pengarah Jabatan Pengangkutan Jalan Selangor untuk menukar nombor plat pendaftaran keretanya.

Kevin juga mendakwa bapanya tidak pernah mengeluarkan surat bertarikh 28 Februari 2011 kepada bank itu dan tandatangan di atas surat itu telah dipalsukan oleh seorang kerani bernama Salleh Idris atau Zarina Anjoulie sendiri atau mana-mana pihak tanpa persetujuannya.

Beliau telah menamakan pengarah Jabatan Pengangkutan Jalan Selangor, Kementerian Pengangkutan, Kerajaan Malaysia, Zarina Anjoulie, Salleh Idris dan Public Islamic Bank Bhd sebagai defendan dalam tuntutan mahkamah beliau.

Bercakap kepada pemberita di sini pada hari Isnin, Peguam Persekutuan Nur Aqilah Ishak berkata Hakim Mahkamah Tinggi Hue Siew Kheng telah menetapkan 7 April 2014 untuk mendengar empat permohonan .

Dalam saman yang difailkan pada 12 November tahun lepas, Kevin Shah yang merupakan pentadbir harta bapanya, memohon ganti rugi dan pengisytiharan bahawa bapanya adalah pemilik sah kepada kereta yang disebutkan dalam tuntutan. — The Star


Fakta Hiburan Yang Perlu Anda Tahu Sebelum Masuk Pejabat Hari Ini (N.521)

VIDEO HARI INI: Kalau boss kami punya teman wanita, ini kemungkinan besar senario yang beliau bakal hadapi setiap hari. Dan, tunggu sehingga habis video untuk efek drama maksimum.

Selepas diisytiharkan muflis beberapa bulan lalu khabar terbaru pula mengatakan yang vokalis kumpulan Mojo, Aweera kini ada masalah kesempitan wang yang teruk sehingga terpaksa meminta minta pada seorang VIP. Betulkah? – Utusan Malaysia

Penyanyi yang popular dengan lagu Royal, Lorde menyelar sebuah media di Hollywood kerana mengirimkan e-mail bertanya sama ada beliau kini sudah bertunang dengan kekasihnya, James Lowe hanya kerana gambar beliau memakai cincin. – Huff. Post

Sering dilihat menggayakan topi jenis flatbill ketika penggambaran program Running Man, Song Ji Hyo dilaporkan bakal keluar dengan koleksi topi sendiri hasil kerjasama dengan jenama NBA dan koleksi itu diberi nama CHO.2. – Soompi

Masih belum reda lagi rupanya demam filem Frozen ini, terbaru seorang pelajar dari Dallas Baptist University merakamkan lagu tema filem itu Let It Go dengan menggunakan suara 21 watak popular studio animasi Disney dan Pixar. – Youtube / Brian Hull

Menteri Belia Dan Sukan, Khairy Jamaluddin menafikan dakwaan yang mengatakan dirinya mempunyai kaitan dengan penganjur konsert Future Music Festival Asia (FMFA) 2014 yang dilanda kontroversi selepas kematian enam pengunjung akibat penyalahgunaan dadah. – Astro Awani


Selebriti Di Sekitar Perkahwinan Aidil Zafuan, Zarema Zainal

Nampak kami letakkan selebriti di hadapan nama Aidil Zafuan & juga Zarema Zainal kerana mereka berdua masih belum masuk senarai selebriti dalam buku kami. Heh. Namun tidak mengapa, anda semua pasti tetap mahu melihat gambar perkahwinan mereka.

Aidil Zafuan yang juga merupakan bekas suami kepada pelakon Rita Rudaini telah pun selamat diijabkabulkan dengan pilihan hatinya, Zarema Zainal dengan hanya sekali lafaz pada jam 10.50 pagi pada Jumaat yang lalu.

Majlis pernikahan pasangan ini telah berlangsung di kediaman pengantin perempuan yang terletak di Pandamaran, Klang. Rombongan pengantin lelaki memberi sembilan dulang hantaran beserta mas kahwin RM7000 dan dibalas 11 oleh pihak perempuan.

Menariknya, Nora Danish dan kekasihnya Nedim Nazi dilihat menjadi mereka yang agak penting dalam majlis pernikahan dan resepsi perkahwinan mereka sepanjang hujung minggu lalu dengan tampil menjadi salah seorang pembawa dulang dan juga pengapit (?).

Resepsi perkahwinan Aidil Zafuan & Zarema Zainal telah diadakan semalam yang turut dihadiri oleh ramai selebriti tempatan termasuklah Datuk Siti Nurhaliza, Awal Ashaari, Scha al-Yahya dan Fizo Omar selain turut mengundang penyanyi Indonesia, Afgan untuk menghiburkan hadirin.

Terima kasih internet untuk semua gambar yang kami temui di’bawah dan juga terima kasih kepada jurugambar yang mengambil gambar sekitar perkahwinan Aidil Zafuan & Zarema Ismail. Terlalu ramai untuk kami sebutkan nama. Terima kasih kali sejuta. Enjoice!


Kontrak Hanez Suraya Sebagai Duta Aura White Dibatalkan

Perkara ini sebenarnya sudah lama orang ramai duga dan jenama mana ingin melibatkan diri mereka dengan kancah kontroversi lebih lebih apabila ianya melibatkan sensitiviti di kalangan para pengguna mereka. Ini kisah Aura White & dutanya Hanez Suraya.

Semua tahu yang setahun lalu, Hanez Suraya telah dilantik sebagai duta dan jurucakap kepada produk kecantikan Aura White dan pelantikan beliau ini sejajar dengan imej beliau ketika itu yang bersih dari kontroversi dan memiliki kecantikan tersendiri.

Namun selepas terpalit dengan kontroversi yang mengaitkan dirinya dengan seorang jejaka berstatus suami orang dan menjadi perhatian ramai termasuk pernah menjadi muka hadapan di akhbar tempatan, Aura White khabarnya mengambil keputusan drastik.

Keputusan diambil Aura White untuk berhenti menjadikan Hanez Suraya sebagai duta kami kira sebagai satu langkah bijak untuk tidak terus mengaitkan produk mereka dengan kontroversi sekaligus menjejaskan jualan.

Ini mungkin boleh menjadi pengajaran kepada Hanez Suraya sendiri atau artis artis lain yang telah dilantik untuk menjadi duta mana mana produk untuk menjaga imej diri — bukan untuk mengejar duit, tetapi tidak menutup pintu rezeki sendiri. (rtky/eka)


Fasha Sandha Kini Hamil Anak Kedua

Pasangan suami isteri, Fasha Sandha dan Rizal Ashram baru baru ini berada di kepulauan Bali, Indonesia untuk menghadiri sebuah majlis perkahwinan seorang rakan namun beberapa gambar terbaru mereka menarik perhatian ramai.

Lebih tepat gambar Fasha Sandha yang dilihat tampil dengan perut yang semakin membesar dan ini mengesahkan yang pelakon popular itu kini sedang hamil dengan anak kedua.

Fasha Sandha kelihatan berseri seri ketika hadir ke majlis resepsi rakannya itu dan mengenakan busana rona ungu dan peminat dunia hiburan yang aktif di forum Cari meramalkan yang beliau kini sedang hamil 5 ke 6 bulan.

Peminat juga yang meninggalkan komen ramai berharap yang Fasha Sandha & Rizal Ashram bakal dikurniakan anak perempuan kali ini selepas kelahiran putera sulung, Putra Rayfal Ramli pada 15 April 2013 yang lalu.

Tahniah buat Fasha Sandha dan Rizal Ashram sekeluarga yang bakal menyambut kelahiran orang baru tidak lama lagi. Berikut beberapa keping gambar terbaru pasangan ini di Bali. (rtky/m)


Tragedi #MH370 Tidak Halang Isteri Aril AF7 Untuk Teruskan Karier

Baru baru ini, berlangsung satu resepsi perkahwinan Khairil Azam Pilus atau lebih dikenali sebagai Aril AF7 dan Puteri Erma Edlinda Megat Aminuddin di Saloma Bistri, Kuala Lumpur untuk ya, meraikan pasangan ini yang bernikah pada Disember lalu.

Pasangan ini telah selamat diijabkabulkan pada 20 Disember 2013 di kampung alaman pengantin perempuan di Wakaf Che Yeh Kota Bharu, Kelantan dalam satu majlis yang diadakan secara kecil kecilan untuk ahli keluarga terdekat.

Dalam temubual bersama Malaysian Digest ketika majlis hujung minggu lalu, Aril AF7 berkata yang beliau tidak menghalang isterinya itu untuk meneruskan kerjaya sebagai pramugari walaupun menyedari isterinya itu berdepan dengan risiko besar.

Lebih lagi selepas baru-baru ini negara kita malah seluruh dunia gempar dengan berita kehilangan pesawat penerbangan Malaysia Airlines (MAS), MH370 yang dalam perjalanan dari Kuala Lumpur ke Beijing, China yang masih belum ditemui sehingga hari ini.

Menurut Aril AF7 lagi, sebagai suami dia sentiasa memberi galakkan kepada isterinya dan sejak awal lagi dia sudah reda dengan sebarang risiko.

“Awal-awal lagi saya sudah redha dengan apa yang akan jadi pada masa akan datang. Pada saya, selagi dia mampu untuk teruskan kerjaya dia, saya benarkan dia bekerja. Saya tak pernah halang kerja dia sebab saya tahu bukan semua orang berani lepaskan impian mereka. Saya sentiasa doakan keselamatan dia”

“Walaupun dia terpaksa kerap tinggalkan saya untuk 3, 4 hari kerana pergi bertugas, tidak menjadi masalah besar kepada saya. Malah bila kami berjauhan itu menguatkan lagi hubungan kami sebagai suami isteri,” kata Aril AF7 ketika ditemui.

“Dan saya juga berharap, masyarakat tidak terus menyebarkan maklumat yang tidak sahih ekoran kejadian kehilangan MH370. Hentikanlah sebarang spekulasi agar kita tidak menguris mana-mana pihak terutama ahli keluarga sama ada penumpang-penumpang juga kru pesawat tersebut. Kita sama-sama berdoa agar semuanya selamat,” tambahnya lagi. (rtky/fr)


Fakta Hiburan Yang Perlu Anda Tahu Sebelum Masuk Pejabat Hari Ini (N.520)

VIDEO HARI INI: Selain comel dan putih segebu kapas, kucing ini juga bijak. Itu sahaja.

Penerima anugerah Oscar untuk Best Supporting Actress baru baru ini, Lupita Nyong’o dikatakan dalam perbincangan dengan pengarah J.J. Abrams untuk tampil mendukung salah satu watak utama dalam filem akan datang Star Wars Episode VII. – Vulture

Isteri kepada pelakon dari Singapura dan juga pelakon drama bersiri Ariana Rose, Hisyam Hamid menafikan yang beliau cuba mengawal kerjaya suaminya itu hanya kerana beliau bertindak sebagai pengurus kerjaya pelakon itu di Malaysia. – mStar Online

Laporan media Hollywood dalam tempoh 24 jam yang lepas kecoh dengan khabar berita yang mengesahkan Rihanna & Drake kini sedang bercinta selepas mereka dilihat keluar bersama sama sebelum ini dan banyak menghabiskan masa bersama di Eropah. – TMZ

Hujung minggu lalu, kumpulan kpop 2PM yang sedang menjalani penggambaran video muzik terbaru mereka dikejutkan dengan satu kebakaran yang dikhabarkan berpunca daripada bunga api (fireworks) yang digunakan dalam video tersebut. Tiada kecederaan dilaporkan. – Soompi

Kami orang kampung dan ini pertama kali kami dengar orang mencacah tattoo di bahagian dalam bibir dan ya, Miley Cyrus baru baru ini menunjukkan yang beliau telah memiliki tattoo berupa kucing ‘dalam kesedihan’ di bahagian tersebut. – Just Jared


Nora Danish Nafi Sambut Hari Lahir Di Kelab Haram Seperti Didakwa

Menerusi video yang diterbitkan oleh MIG Online di atas, Nora Danish telah tampil menjelaskan perkara sebenar tentang khabar angin yang mengatakan beliau telah menyambut ulangtahun kelahiran beliau di sebuah kelab haram baru baru ini.

BACA: Sambut Hari Lahir Di Kelab Haram, Nora Danish Sempat Lari Dari Serbuan Polis?

“Saya tidak pernah berselindung malah, apa jua aktiviti termasuk sambutan hari jadi saya yang ke-32 pada 7 Mac lalu juga, saya ada muat naik di laman sosial Instagram saya”

“Gambar-gambar yang dimuat naik itu pun jelas menunjukkan saya menyambut hari jadi di sebuah restoran sebab ada meja makan dan setiap meja makan juga tertera kad nama para jemputan”

“Justeru itu, sekali lagi ingin saya tegaskan, ia bukan diraikan di kelab malam haram seperti yang disebarkan di laman laman sosial,” jelas Nora Danish seperti dipetik Kosmo! hari ini.

Nora Danish juga berkata yang beliau sebagai pengunjung atau pelanggan pastinya tidak tahu jika restoran dan kelab malam tersebut tidak mempunyai lesen untuk beroperasi dan tiba tiba sahaja namanya dikaitkan dengan perkara tersebut.


Diana Danielle Rancang Mahu Tambah Anak Tiga Tahun Lagi

Lama kami tidak menulis tentang perkembangan Diana Danielle selepas beliau kembali aktif dalam dunia seni dan kini khabarnya sedang giat menulis skrip teater selepas tamat pengajian beliau di National Institute of Dramatic Art (Nida), Australia.

Selepas muncul dalam Kami Histeri yang ditayangkan di seluruh neraga baru baru ini, Diana Danielle berkata yang beliau akan lebih selektif untuk berlakon dalam mana mana filem selepas ini dan bukan kerana hanya mahu kekal dalam industri.

“Saya tidak mahu berlakon banyak filem untuk terus kekal dalam industri ini. Bagi saya biarlah apa yang saya lakukan itu adalah hasil yang terbaik”

“Memang saya meletakkan standard untuk menilai lakonan sendiri setiap kali filem saya muncul di panggung. Itu merupakan kepuasan untuk saya. Ia mestilah bermula dari kekuatan skripnya, pelakon dan pasukan produksi itu sendiri,” jelas Diana Danielle.

Bercakap kepada Sinar Harian juga, isteri kepada Farid Kamil ini turut mendedahkan perancangan beliau untuk menambah anak dalam tempoh tiga tahun akan datang dan turut menjelaskan kenapa tubuh badannya kini semakin kurus gara gara anaknya, Muhammad.

“Sebenarnya, berat badan saya sama sahaja seperti dulu. Seperti wanita hamil lain, saya juga mengalami penurunan berat badan setelah melahirkan anak. Saya juga tidak mengamalkan diet — tetapi setiap kali makan, saya akan lebihkan sayur-sayuran”

“Itu adalah masa terbaik kerana kami mahu memastikan Muhammad mendapat kasih sayang yang tak berbelah bahagi daripada orang tuanya. Saya akan pastikan Muhammad juga mendapat pendidikan agama terbaik selepas ini,” tambahnya lagi.


Sempat Meloloskan Diri — Nora Danish Sambut Hari Lahir Di Kelab Haram?

Episod terbaru program 999 yang disiarkan di TV3 beberapa hari lalu ada menyiarkan satu kisah serbuan pihak berkuasa yang dilakukan ke atas sebuah premis hiburan tidak berlesen di Bandar Utama, Selangor — dan bukan kisah jenayah yang ingin kami paparkan.

Wartawan 999 yang mengikuti pihak berkuasa tempatan ketika itu mendakwa ada seorang selebriti tempatan yang turut sama hadir ke pusat hiburan itu dipercayai untuk menyambut ulangtahun kelahiran beliau bersama rakan rakan.

Wartawan tersebut menunjukkan beberapa keping kad jemputan ke majlis artis tersebut yang menyerupai kad jemputan majlis sambutan ulangtahun kelahiran Nora Danish baru baru ini — yang beliau kirimkan sendiri gambarnya ke Instagram.

Menurut laporan itu juga, selebriti yang didakwa menyewa bilik khas bernilai RM5,000 itu sempat meloloskan diri sebelum pihak berkuasa tiba dan tidak tahu sejauh mana benarnya — atau majlis sambutan beliau sudah tamat sebelum pihak berkuasa tiba.

Tonton sedutan video di atas yang kami ‘pinjam’ dari portal video Tonton & berikut beberapa keping gambar sekitar majlis sambutan ulangtahun kelahiran Nora Danish yang dianjurkan baru baru ini. Happy birthday Nora Danish & kita enjoice!


Fakta Hiburan Yang Perlu Anda Tahu Sebelum Masuk Pejabat Hari Ini (N.519)

VIDEO HARI INI: Speed dating with all of the awkward but way less of the talking. Just watch it. In before, Rotikaya ini semuanya haram! (Amaran: Mildly NSFW)

Penyanyi yang bakal turun ke Malaysia pada Jun ini, Taylor Swift telah dinobatkan sebagai penyanyi paling banyak menerima pendapatan sepanjang tahun 2013 dengan membawa pulang US$39.7 juta yang majoritinya datang dari konsert jelajah. – Digital Spy

Miley Cyrus yang tidak pernah jemu dengan kontroversi yang pelik kali ini telah muncul membuat persembahan hanya berpakaian dalam selepas beliau terlepas atau tidak sempat menukar baju antara lagu ketika konsert jelajahnya, Bangerz Tour. – Just Jared

Pelakon penuh kontroversi ketika ini, Hanez Suraya memfailkan saman terhadap bekas pembantu peribadinya berhubung kenyataan memfitnah dimuat naik dalam laman sosial pada September hingga pertengahan Oktober tahun lepas. – mStar Online

Sebuah lagu berjudul Computerized telah bocor ke internet baru baru ini dan ianya merupakan kolaborasi antara dua bintang berbakat, Jay-Z dan juga Daft Punk namun lagu tersebut jauh dari sempurna. Syukur ianya tidak ke pasaran. – Huff. Post

Sebelum ini kita ada dengar tentang projek menarik pelakon aksi popular ini dan kumpulan k-pop ciptaan Jackie Chan yang telah diberi nama JJCC atau Double JC ini akan membuat kemunculan sekitar pertengahan Mac ini. Teruja? Heh. – Soompi


300: Rise of an Empire, Filem Penuh Aksi Peperangan Brutal

“Better we show them, we chose to die on our feet, rather than live on our knees!” — antara kata kata semangat sebelum berperang oleh Themistocles dalam filem ini.

300: Rise of an Empire (2014) ialah sebuah filem aksi fantasi dalam versi 3D arahan Noam Murro berdasarkan komik grafik karya Frank Miller yang belum diterbitkan berjudul ‘Xerxes’. Ia memaparkan babak-babak peperangan yang sangat mengerikan.

Syarat utama sebelum menyaksikan filem ini ialah anda wajib ulang semula menonton DVD filem pertamanya, 300 (2007) kerana kisahnya kali ini sangat berkait-rapat. Penceritaan bermula sejurus kematian King Leonidas (Gerard Butler) dimana God-King of Persia, King Xerxes (Rodrigo Santoro) menghayun sebilah kapak bertatah emas ke arah leher Leonidas.

Namun begitu, pembukaan babak itu hanyalah jolokan kepada jangkaan penonton yang akan tersasar kerana filem kali ini bukan tumpuan sepenuhnya mengenai King Xerxes, tetapi watak penjahat yang lebih berbisa iaitu Artemisia (Eva Green).

Seterusnya, penceritaan filem ini dikembangkan dimana babak Queen Gorgo (Lena Headey) sedang bercerita kepada bala tentera Sparta dalam kapal perang mengenai kisah Themistocles. Sebenarnya babak Queen Gorgo dan tentera berkapal ini akan kembali disambung ke penghujung filem dalam Battle of Salamis. Anda kena tunggu!

Filem dikembangkan secara imbas kembali kisah bagaimana Themistocles, seorang jeneral tentera Athen berjaya membunuh King Darius I (Yigal Naor) iaitu bapa kepada King Xerxes dalam sekuen peperangan sengit yang pertama di awal filem iaitu Battle of Marathon. Aksi dan reaksi. Kesan dari tragedi pembunuhan itu telah menimbulkan dendam kesumat oleh Xerxes terhadap seluruh Greek yang disambung dalam kisah 300 (2006) dan dikembangkan lagi untuk melengkapkan penceritaan filem 300 Rise of an Empire. Anda kena saksikan sendiri kesudahan filem perang balas-membalas dendam di antara kerajaan Parsi dan negara-negara Greek ini di pawagam sekarang!

Idea pembikinan filem ini menarik kerana menceritakan apa yang berlaku sebelum, serentak dan selepas filem pertamanya sebagai prekuel juga sekuel. Ia memberi kronologi kisah besar yang panjang dengan meletakkan sedikit ‘flashback’ dari filem yang terdahulu tetapi dari perspektif yang berbeza. Seolah-olah kalau disumbatkan filem 300 (2006) di tengah filem yang terkini, penonton akan menonton durasi hampir 4 jam semua konflik dan peperangan yang dahsyat itu.

Filem 300 yang pertama hanya menceritakan sebuah peperangan iaitu Battle of Thermopylae di antara kerajaan Sparta yang diketuai oleh King Leonidas menentang penaklukan kerajaan Parsi yang diketuai oleh King Xerxes. Manakala 300 Rise of an Empire (2014) memaparkan kronologi beberapa peperangan lain iaitu Battle of Marathon, Battle of Artemisium dan Battle of Salamis. Ya! Anda mungkin akan meng-google latar semua peperangan itu selepas menontonnya.

Namun begitu, filem ini hanyalah mengasaskan kisah beberapa peperangan itu secara kreatif dimana kebebasan pembikinnya mentafsir rupa watak, kostum, set lokasi dan paparan aksi ngeri semasa berperang dibikin dalam latar dunia komik. Ia juga masih mengekalkan suara latar sebagai pencerita melalui ‘voice-over’ dimana kali ini oleh Queen Gorgo dan Themistocles seperti membaca komik dan gaya penceritaan filem epik. Cuma sesekali terdetik juga di hati saya, tidak sejukkah pahlawan-pahlawan lelaki sasa Greek yang sepanjang masa hanya berseluar cawat seperti ahli gusti WWE itu?

Secara struktur, filem ini bercerita mengikut pecahan watak di pihak baik dan jahat. Kali ini, teraju utama filemnya ialah Themistocles (Sullivan Stapleton) yang mengetuai bala tentera Athen dan mempengaruhi kerajaan lain menentang bala tentera Parsi. Di samping itu, watak Queen Gorgo iaitu permaisuri kepada King Leonidas diangkat sebagai ketua tentera Sparta berbanding perwatakan kecil sahaja dalam filem 300 (2006).

Penampilan watak Artemisia lakonan mantap oleh Eva Green, mengubah persepsi saya kepada watak King Xerxes yang digambarkan begitu hebat di dalam filem 300 (2006). Ini kerana Artemisia rupa-rupanya ialah ‘mastermind’ sebenar dalam konflik Parsi-Greek. Xerxes hanyalah umpama wayang kulit yang dimainkan oleh dalangnya, Artemisia. Di awal filem kali ini, dipaparkan bagaimana transformasi Xerxes dari seorang putera raja yang naif kepada seorang God-King yang begitu digeruni secara luarannya. Jujur saya akui bahawa watak Artemisia paling menonjol dari semua watak baik dan jahat yang lain.

Landskap filem ini sebahagian besarnya ialah sekuen-sekuen peperangan air di Aegean Sea. Ia mengangkat setingkat lagi kehebatan pembikinan filem aksi sebegini untuk menjadi rujukan peperangan di lautan yang sangat asas di zaman dahulu kerana ia memaparkan pertempuran askar bersemuka secara fizikal setelah kapal bertembung kapal. 300 Rise of an Empire mengkreatifkan bagaimana taktik peperangan dari kedua-dua belah pihak tentera laut Themistocles dan Artemisia.

Kebanggaan produksi siri filem 300 ialah kerana stail pemaparan visual sekuen aksi pertempuran secara ‘slowmo’ dalam 3D yang menjadi ikutan oleh produksi filem selepas kejayaan filem 300 di tahun 2006 dahulu. Kali ini paparan simbahan darahnya lebih melimpah-ruah dan cantasan ngeri kepala manusia serta hirisan senjata ke tubuh badan pihak lawan lebih bersepah-sepah jelas di depan mata penonton!

Semuanya dibikin nampak ‘benar’ di skrin dek kemampuan teknologi imej janaan komputer (CGI) untuk nilai hiburan maksima kepada penggemar filem-filem aksi perang dahsyat sebegini. Pesanan saya, untuk kepuasan penontonan filem ber-CGI begini ialah jangan sekali-kali menonton di sebalik pembikinannya yang menggunakan teknik ‘chroma key’ atau ‘blue screen’ di Youtube ya!

300 Rise of an Empire ialah sebuah filem aksi peperangan yang begitu ketara brutal dan amat mendebarkan dengan klasifikasi 18 oleh LPF! Andainya anda salah seorang fanatik filem pertamanya, ia wajib tonton. Amaran kepada penonton yang mudah loya melihat darah, sila tutup mata! Sudah tentu saya yakin untuk berikan 5 BIJI ROTIKAYA.


Johan As’ari: Kontroversi Buatkan Saya Matang, Lebih Hargai Cinta

Malaysian Digest (11 Mac) — Selepas dilanda kontroversi dek hubungan cintanya dengan beberapa wanita sebelum ini, pelakon Johan As’ari mengakui dirinya semakin matang & lebih tahu bagaimana untuk menghargai cinta. Malah Johan menganggap kontroversi yang dilaluinya sebagai asam garam dalam kehidupan.

“Kontroversi lalu tak beri kesan negatif pada saya. Tetapi lebih kepada kematangan sebagai manusia biasa. Apa yang saya lalui ini sama seperti manusia lain. Saya anggap ianya asam garam dalam kehidupan saya” ujar Johan As’ari.

“Pengalaman lalu buat buat saya lebih berfikiran luas dan jauh. Dan saya semakin lebih tahu menghargai apa itu cinta. Pada saya, saya dah faham yang cinta tu adalah satu perkara yang baik dan suci. Bagi saya, kalau tanpa cinta saya bukan manusia yang baik”

Sementara itu Johan juga menolak persepsi sesetengah pihak bahwa kini ramai wanita mula takut mahu mendekati dirinya.

“Persepsi itu tidak benar. Saya masih punya berkawan dengan ramai kawan wanita melabekan dirinya sebagai kaki perempuan. Saya sendri tak ada perasaan serik dengan wanita”

“Perempuan yang baik untuk lelaki yang baik. Kalau saya mahu perempuan yang baik makan saya haru mempersiapkan diri dan menjadi seorang yang baik. Bila saya ke arah itu, jadi InsyaAllah saya akan dipertemukan dengan jodoh yang baik”, katanya yang turut memberitahu dia sudah bersedia untuk berkahwin namun menyerahkan soal jodoh kepada Allah.

Mengenai perkembangan, Johan baru saja selesai menjalani penggambaran filem biografi berjudul Kanang Anak Langkau di bawah arahan Bade Hj. Azmi. Filem tersebut dijangka ditayangkan kepada umum pada bulan Ogos 2014 nanti.


Sam Bunkface Bersama Kekasih Baru?

Lama sangat rasanya kita semua tidak dengar kisah cinta rockstar bernama Sam Bunkface ini. Kali terakhir adalah sekitar 2011 apabila beliau dikatakan menubuhkan sebuah band baru semata mata hanya kecewa putus cinta. Sampai masanya untuk kisah cinta baru ya tidak?

Baru baru ini kami ada menerima e-mail daripada seorang pembaca yang mendakwa beliau memiliki gambar Sam Bunkface bersama kekasih baru namun hubungan mereka masih belum diketahui ramai sehingga hari ini.

Menariknya, gambar yang dikirimkan menunjukkan Sam Bunkface sedang berbahagia menikmati percutian di Pulau Tioman bersama kekasih barunya itu.

Bukan perkara baru rasanya sekarang ini dalam dunia artis untuk bercuti dalam atau luar negara bersama sama walaupun masih dalam tempoh bercinta. Janji bahagia ya ‘dik. Berikut beberapa keping gambar percutian Sam Bunkface & kekasihnya untuk tatapan anda semua. Enjoice!


Hanez Suraya: Bakal Suami Kaya Adalah Satu Bonus, Yang Penting Hati Budi

Anda masih perlukan kisah Hanez Suraya bukan? Kami berikan lagi namun kali ini adalah sebahagian dari temubual pelakon ini bersama Utusan Malaysia yang diterbitkan hujung minggu lalu berkaitan hubungan cinta beliau dengan jejaka bernama Romie.

BACA: Hanez Suraya Pertimbang Lapor Polis Tentang Akaun Facebook Sokong Liyana Manan

Hanez Suraya yang sebelum ini pernah ada menyatakan hasrat untuk berkahwin dalam tahun ini nampaknya menyerahkan soal jodoh itu kepada perancangan Tuhan selepas apa yang terjadi namun pelakon itu tetap mengharapkan jodohnya dengan Romie.

“Biarlah takdir yang menentukan hala tuju perancangan kami. Saya tidak mahu terburu-buru dalam perkara yang membabitkan masa depan. Saya juga sama sekali tidak akan mendesak Romie untuk segera berkahwin dengan saya. Saya pun masih tahu malu”

Pelakon ini juga menolak sekeras kerasnya beliau terpikat dengan Romie kerana kekayaan jejaka itu dengan menyatakan hati budi dan kesediaan lelaki itu menerima diri beliau seadanya sebagai satu tarikan selain ketulusan cinta ketika menghadapi dugaan ketika ini.

“Kalau dapat bakal suami orang kaya itu adalah bonus tapi apa yang penting adalah hati budi”

Itu apa yang diungkapkan Hanez Suraya dan anda boleh membaca transkrip temubual penuh bersama Hanez Suraya di Utusan Malaysia. Enjoice! (rtky/m)


Fakta Hiburan Yang Perlu Anda Tahu Sebelum Masuk Pejabat Hari Ini (N.518)

VIDEO HARI INI: Bakal hadir ke pawagam Malaysia sekitar April 2014 nanti, Marvel baru baru ini menguji kesabaran peminat Captain America dengan preview berdurasi empat minit untuk filem terbaru superhero itu, The Winter Soldier.

Tunang kepada Justin Theroux dan juga pelakon popular, Jennifer Aniston mengakui yang beliau mengidamkan memiliki badan seperti model popular Gisele Bundchen selain membuka rahsia yang beliau masih akan makan snek yang telah jatuh ke lantai. Heh. – Us Weekly

Pelakon yang kini bergelar isteri kepada Syamsul Yusof, Puteri Sarah Liyana mengesahkan yang beliau akan berhenti berlakon untuk menumpukan kepada tugasnya sebagai pegawai pemasaran di sebuah butik muslimah, Butik Eiliya. Bagus! – Malaysian Digest

Seperti dijangka ramai filem terbaru lakonan Russell Crow berjudul Noah yang berkisar kisah bah besar di zaman Nabi Nuh telah diharamkan tayangan di beberapa negara Arab dan lebih banyak negara Islam akan menyusul. Malaysia? – Huff. Post

Stesen televisyen SBS di Korea telah menamatkan penyiaran program realiti TV berjudul Jjak yang mengambil format The Bachelor selepas salah seorang pesertanya ditemui membunuh diri dipercayai tertekan sepanjang penggambaran. Tragis. – Chosun

Filem sekuel terbaru 300: Rise of an Empire memonopoli carta tayangan filem di Hollywood sepanjang hujung minggu lalu dengan mengutip US$45 juta melalui tayangan di Amerika Syarikat dan US$87.8 juta dari pasaran seluruh dunia. – EW


Rozita Che Wan Sah Hamil

Berita gembira yang baru disampaikan dari Rozita Che Wan sendiri memalui laman instagram hari ini mengesahkan dia kini hamil. Melalui instagram, Che Ta memuat naik gambar pregnancy test yang jelas menunjukkan dua garisan yang mengesahkan dia hamil.

BACA: Zain Saidin Bawa Rozita Che Wan Sambut Hari Lahir Di Krabi, Thailand

Pasti Zain Saidin adalah yang paling gembira disaat menerima kehamilan isteri tercinta. Sebelum ini Zain ada memaklumkan kepada media tanda-tanda isterinya mungkin hamil.

Pastinya Che Ta sangat teruja dengan kehamilan ini setelah belasan tahun tidak hamil. Apa-apa pun jutaan tahniah dari kami di sini dan semoga Rozita Che Wan dan kandungan berada dalam keadaan baik dan sihat sepanjang masa. (rtky/bsr)


FB Kami Sokong Liyana Manan: Hanez Suraya Pertimbang Lapor Polis

Kalau anda mengikuti perkembangan kontroversi Hanez Suraya ini, pastinya anda sudah tahu akan kewujudan sebuah akaun Facebook yang mendedikasikan usaha dan sokongan mereka kepada isteri R atau Romie, Liyana Manan.

BACA: Hanez Suraya Mahu Selesai Secara Baik, Tak Hasrat Untuk Ambil Tindakan

Akaun Facebook dengan nama Kami Sokong Liyana Manan itu sehingga hari ini telah meraih sokongan lebih 116,000 orang di laman sosial itu dan nampaknya angka itu masih meningkat naik dari masa ke semasa — anda sudah like? Heh.

Lebih menarik, akaun Facebook tersebut juga menjadi medan untuk penyokong Liyana Manan berkongsikan gambar dan bukti hubungan Hanez Suraya bersama Romie yang sudah berlangsung sekian lama termasuk gambar percutian mereka bersama.

Hanez Suraya yang ditemui Berita Harian berkata yang beliau enggan menyesakkan mindanya dengan memikirkan soal akaun Facebook berkenaan selain penat memberikan kenyataan tentang kontroversi ini namun sempat meninggalkan satu amaran.

“Jika perbuataan pihak terbabit sampai mengancam keselamatan dan membahayakan diri, saya akan membuat laporan polis,” kata Hanez Suraya yang turut memaklumkan sebahagian gambar yang dimuat naik tiada kena mengena dengan isu ketika ini.

“Saya memang tidak akan berdiam diri kalau tindakan mereka melampau, sampai memalukan diri dan keluarga saya. Semua orang boleh berkata apa saja yang mereka inginkan sebab mereka tidak tahu kebenarannya,” tambah Hanez Suraya lagi. (rtky/m)


Syamsul Yusof Rahsiakan Kisah Cinta Untuk Elak Fitnah

Pastinya ramai ingin tahu sejarah perkenalan pasangan Syamsul Yusof dan Puteri Sarah Liyana sebelum sehingga mereka mengambil keputusan untuk hidup bersama dan telah selamat bernikah pun hujung minggu lalu di Masjid Al-Mukarramah, Sri Damansara, Petaling Jaya.

Syamsul Yusof yang ditemui media selepas majlis akad nikah berkata yang beliau lebih senang untuk merahsiakan kisah atau detik perkenalan dirinya dengan Puteri Sarah Liyana untuk mengelakkan fitnah dan timbulnya cerita tidak benar.

BACA: Syamsul Yusof, Puteri Sarah Liyana Selamat Bergelar Suami Isteri Dengan Sekali Lafaz

“Biarlah kisah pertemuan dan percintaan kami menjadi hak peribadi dan hanya kami sahaja yang tahu. Saya tidak mahu bila ia diceritakan nanti akan timbul cerita-cerita tidak benar yang jatuh kepada fitnah,” jelas Syamsul Yusof seperti dilaporkan mStar Online.

Dalam temubual sama, Syamsul Yusof mengakui tertarik dengan Puteri Sarah Liyana kerana wanita itu mempunyai ciri ciri isteri solehah yang boleh dibimbing.

Dan pengarah filem popular ini juga belum memutuskan tentang perjalanan karier isterinya itu selepas berumahtangga namun mengakui suka dengan pekerjaan Puteri Sarah Liyana ketika ini iaitu menguruskan butik. Sekali lagi, tahniah buat kedua dua mereka dan juga seisi keluarga.


Zain Saidin, Rozita Che Wan Sambut Hari Lahir Di Krabi, Thailand

Kalau anda tanya kami dan melihat kepada gambar terbaru pasangan ini yang sedang bahagia bercuti di Krabi, Thailand — tidak sangka usia Rozita Che Wan kini mencecah 43 tahun. Nampak seperti anak dara, jiwa kena terus muda ‘kan. Heh.

Ketika ini pasangan suami isteri yang masih menjadi perhatian ramai, Zain Saidin dan Rozita Che Wan sedang berada di Krabi, Thailand sejak beberapa hari lalu untuk menikmati bulan madu buat kesekian kalinya selepas menjelajah Eropah & kepulauan Bali, Indonesia.

Namun kali ini pastinya lebih istimewa kerana ianya turut meraikan ulangtahun kelahiran Rozita Che Wan yang jatuh pada tarikh 9 Mac.

Zain Saidin melalui akaun Instagram beliau mengirimkan ucapan selamat ulangtahun kelahiran penuh romantis buat isterinya itu, “Happy birthday my love. I will love you until the end of our days and love you forever more in Jannah”

Berikut beberapa keping gambar yang dikongsikan oleh Zain Saidin dan Rozita Che Wan menerusi akaun Instagram masing masing untuk tatapan para peminat tersayang. Enjoice! (rtky/m)


Fakta Hiburan Yang Perlu Anda Tahu Sebelum Masuk Pejabat Hari Ini (N.517)

VIDEO HARI INI: Kalau anda punya masa untuk mendalami sejarah tragedi penerbangan, Air France Flight 447 mungkin satu rujukan yang baik sebelum anda tampil dengan pelbagai konklusi sendiri tanpa fakta yang sahih. Still #PrayForMH370.

Tercalon dalam 2014 MTV Movie Awards untuk kategori Best Shirtless Performance, Zac Efron berkata yang beliau akan naik ke atas pentas mengambil anugerah tanpa memakai baju jika menang mengalahkan yang lain. – Just Jared

Shila Amzah merupakan antara selebriti yang melahirkan rasa simpati beliau terhadap tragedi yang menimpa penerbangan MH370 dan ianya lebih signifikan kerana laluan Kuala Lumpur – Beijing merupakan laluan yang kerap dinaiki beliau. – mStar Online

Senyap senyap rupanya Stacy Keibler telah pun mengikat tali perkahwinan dengan kekasihnya yang juga usahawan teknologi, Jared Pobre dalam satu majlis yang berlangsung di sebuah pantai di Mexico pada Sabtu lalu. – E! Online

Bintang siri drama popular Korea The Heirs, Park Shin Hye telah dinamakan sebagai selebriti terbaru bergelar nation’s little sister menerusi pilihan ramai peminat dunia hiburan dalam program TV MBC, Sunday Section. – Soompi

Nampaknya pasangan ini kembali bersama atau sekurang kurangnya keluar bersama apabila ada peminat merakamkan aksi Justin Bieber dan juga Selena Gomez berkunjung ke kafe Starbucks di Texas baru baru ini. Rindu lettew. – TMZ


Sari Yanti Failkan Penceraian?

Perkara ini menjadi bualan ramai peminat dunia hiburan di forum Cari sejak beberapa minggu lalu namun masih tidak dapat dipastikan kesahihahnya — kami sendiri sehingga hari ini tidak tahu sama ada perkara ini benar atau tidak.

Sinar Harian hari ini telah memetik ‘khabar angin’ yang mula disampaikan di forum tersebut yang mengatakan pelakon Sari Yanti telah memfailkan penceraian di Mahkamah Syariah Seremban pada hujung bulan lalu — menurut sumber.

Hasil perkongsian hidup dengan Mohd Eddy Casmady selama lima tahun sejak 2009, Sari Yanti dikurniakan dua anak lelaki yang comel iaitu Barr Al Aliy, 4, dan Basit Al-Haq, 2.

Laporan tersebut juga menyebut yang mereka tidak dapat sebarang kenyataan daripada Sari Yanti kerana beliau kini sedang berada Capetown, Afrika Selatan atas urusan kerja. Satu lagi khabar angin selebriti kita yang perlukan jawapan segera. Heh. (rtky/m)


Syamsul Yusof & Puteri Sarah Liyana Sah Bergelar Suami Isteri

Pengarah juga pelakon terkenal, Syamsul Yusof selamat bergelar suami kepada Puteri Sarah Liyana dalam satu majlis akad nikah yang telah diadakan di Masjid Al Mukarramah, Bandar Sri Damansara pagi ini dengan sekali lafaz.

Pasangan ini telah dinikahkan oleh Penolong Pendaftar Nikah, Al Fadil Ustaz Mat Syaharuddin Al Rashid Bin Mat Isa dengan mas kahwin berjumlah RM1,111 tunai tepat jam 10.30 pagi tadi.

Majlis ini turut dihadiri oleh kedua-dua mempelai iaitu Encik Megat Kamaruddin bin Megat Shamsuddin dan Puan Paridah binti Puteh serta Datuk Yusof Haslam dan Datin Patimah Ismail. Turut hadir adalah ahli keluarga dan sahabat handai terdekat termasuk di kalangan artis dan selebriti tanah air. Pihak lelaki membawa 7 dulang hantaran berbalas 9 dulang hantaran daripada pihak perempuan.

Walau bagaimanapun, majlis resepsi yang dijadualkan berlangsung pada malam ini di Dewan N’dah Mahligai Shah Alam terpaksa ditunda ke satu tarikh yang akan ditentukan kemudian kerana seperti yang sedia maklum bahawa keadaan kesihatan Syamsul yang masih tidak mengizinkan.

Kami di Rotikaya mengucapkan sekalung penghargaan dan tahniah buat pasangan mempelai ini dan mendoakan kesejahteraan dan kebahagiaan yang berkekalan buat Puteri Sarah Liyana dan Syamsul Yusof serta keluarga. (rtky/hfz)


Ariani Lancar Koleksi Baru Untuk Tahun 2014, Lantik Wajah Baru

Kepada peminat fesyen Muslimah, jenama Ariani bukan satu nama asing dan pastinya dalam almari anda semua ada koleksi terdahulu dari Ariani dan ini stau berita baik, mereka telah tampil dengan koleksi untuk tahun 2014 — dan juga wajah selebriti baru.

Terkenal dengan rekaan tudung yang bermutu tinggi serta sotisfikated, Galeri Ariani 2014 bakal menampilkan rangkaian rekaan dan koleksi terbaru yang lebih segar dan akan mula dikeluarkan untuk pasaran umum pada 21 Mac 2014.

Rekaan terbaru 2014 menampilkan elemen kreatif, sotisfikated dengan perincian ditumpukan pada penggunaan warna-warna segar dan “intrend” namun dalam masa sama masih mengekalkan ciri-ciri kontemporari dan kesopanan kepada sang pemakai.

Tudung kali ini dihasilkan menggunakan rekaan fabric bermutu tinggi bagi memastikan kualiti dan ketahanan fabric adalah ditempat tertinggi. Ariani kali ini menggunakan fabrik bermutu seperti Italian chiffon, Italian lycra, dan Thai silk.

Istimewanya Ariani kali ini adalah kehalusan jahitan, kemasan produk dan teknik potongan telah dipertingkat dan diberi ketelitian kerana disitulah istimewanya produk Ariani.

Antara koleksi terbaru dari Ariani adalah Zafira Printed, Selendang Embroldery, Selendang Printed, Selendang Printed Stone, Selendang Crumple, Aleesya Beaded Block Heavy, Zafira Lace, Selendang Art Work, Selendang Stone, Selendang Lace, Tiara Chiffon 2 Layer.

Dalam majlis preview yang diadakan semalam di DoubleTree by Hilton, Ariana turut mengumumkan yang mereka kini melantik wajah baru iaitu Nurul Syuhada Nurul Ain sebagai Duta Ariani untuk menggantikan Wardina Safiyyah yang bakal berhijrah ke Australia.

Ariani juga telah menjalinkan kerjasama dengan penyanyi nombor satu Malaysia, Datuk Siti Nurhaliza untuk melancarkan Siti Nurhaliza Collection by Ariani di mana penyanyi itu turut bergelar ikon Ariani. Bertuah betul mereka mendapat kerjasama ramai selebriti popular.

Kepada anda yang berminat untuk mendapatkan koleksi baru Ariani untuk tahun 2014 ini, bolehlah berkunjung ke 20 cawangan Ariani di seluruh Malaysia bermula 21 Mac 2014 ini.


Hanez Suraya Mahu Selesai Secara Baik, Tak Hasrat Untuk Ambil Tindakan

Hanez Suraya yang ditemui semasa sidang media teater Projek Kahwin di Shah Alam semalam telah menjelaskan bahawa dia tidak mahu mengambil sebarang tindakan terhadap Nurliyana Abd Manan, wanita yang juga isteri kepada teman lelakinya Mr R kerana enggan memohon maaf selepas menuduh dia sebagai perosak rumah tangga mereka.

“Terpulang kepada dia (Nurliyana) sama ada ingin memohon maaf atau pun tidak dan saya juga tidak bercadang untuk mengambil tindakan terhadapnya,” ujarnya ketika ditemui selepas selesai sahaja sidang media yang diadakan itu.

BACA: Liyana Manan Persoal Kenapa Beliau Perlu Meminta Maaf Selepas Dicabar Hanez Suraya?

Hanez juga enggan untuk mengulas lanjut mengenai kenyataan-kenyataan sebelum ini kerana dikhuatiri boleh mengundang pelbagai fitnah dan kontroversi sebaliknya apa yang dijelaskan sebelum ini di Sidang Media yang diadakan pada hari Rabu lepas cukup untuk menjawab segala spekulasi dan kontroversi yang melanda dirinya itu.

Dia yang lebih bersifat terbuka kini lebih mengambil sikap yang positif dan dia juga tidak ada masalah untuk bersemuka dan berbincang bersama-sama untuk menyelesaikan yang telah berlaku bersama isteri Mr R (Nurliyana) tanpa melibatkan pihak media supaya tidak akan adanya lagi salah faham antara mereka semua.

“Pada tahap ini saya rasa tidak perlu menggunakan media untuk membuka aib dan ia patut diselesaikan secara tertutup. Saya bersedia untuk berjumpa dengan dia bagi menjelaskan situasi sebenar namun saya tidak boleh masuk campur tentang urusan rumah tangga mereka berdua”

Selepas selesai sahaja sidang media yang diadakannya pada Rabu lalu, Hanez memberitahu bahawa dia ada membaca sebahagian komen daripada masyarakat dan pihak-pihak tertentu dan tidak menyalahkan mana-mana pihak yang melemparkan kata-kata negatif kepadanya dan memaafkan sesiapa sahaja yang berbuat demikian kerana baginya mereka tidak tahu situasi yang sebenar atau apa yang telah berlaku kepadanya.

“Saya tidak tertekan cuma sedih kerana orang yang tidak tahu situasi sebenar terus menghukum saya dengan kata-kata kurang enak.Tetapi saya tidak kisah dengan pandangan itu kerana mungkin mereka masih belum memahami apa yang cuba saya sampaikan dan memaafkan mereka kerana menuduh saya dengan pelbagai perkataan negatif,” tambahnya. (rtky/hfz)


Masih Belum Sembuh, Syamsul Yusof Mungkin Tunda Majlis Nikah

Para peminat yang tidak sabar mahu melihat pasangan ini untuk bersatu pada hujung minggu ini mungkin terpaksa menunggu lebih lama lagi selepas ada kemungkinan yang Syamsul Yusof dan Puteri Sarah Liyana bakal menunda majlis mereka.

Bercakap kepada Sinar Harian, Yusof Haslam berkata kesihatan anaknya itu kini tidak konsisten dan doktor yang merawatnya menjangkakan pengarah popular itu untuk sembuh sepenuhnya empat ke lima hari lagi dalam keadaan dirinya ketika ini.

“Memandangkan keadaannya tidak konsisten, jadi kami sendiri tidak tahulah sama ada dia boleh sembuh sepenuhnya sebelum majlis pernikahan berlangsung atau tidak”

BACA: Disahkan Hidap Demam Denggi, Syamsul Yusof Bakal Nikah Di Hospital

“Malam ini (semalam) saya akan berjumpa dengan keluarga pihak perempuan untuk berbincang mencari alternatif lain untuk majlis pernikahan dan persandingan di pihak perempuan hujung minggu ini. Kalau keadaan kesihatan Syamsul masih tidak mengizinkan, mungkin kita akan tunda tarikh, atau hanya adakan majlis pernikahan sahaja, tapi itu semua terpulang pada keadaannya”

“Kami sekeluarga hanya mampu berserah pada Tuhan dan mengharapkan kesihatan Syamsul akan pulih supaya semuanya dapat berjalan seperti yang dirancang,” ujar Yusof Haslam.

Yusof Haslam juga berkata yang beliau tidak fikir majlis pernikahan akan berjalan di hospital kerana ianya tidak manis selain mungkin tidak dibenarkan pihak hospital.


Fakta Hiburan Yang Perlu Anda Tahu Sebelum Masuk Pejabat Hari Ini (N.516)

VIDEO HARI INI: Rakan rakan sekalian, The Hoverboard dari filem Back To The Future zaman kita remaja dahulu kini sudah menjadi realiti. Sila SMS/PM for best price. Terima kasih.

Kementerian Dalam Negeri (KDN) Malaysia mewartakan Perintah Larangan Penerbitan terhadap buku Ultraman The Ultra Power, yang didapati mengandungi unsur unsur memudaratkan ketenteraman awam. Macam tidak masuk akal pun ada, Ultraman? – Astro Awani

Seperti Rozita Che Wan di Malaysia, Kim Kardashian memang tidak pernah lekang dari solekan mekap tebal dan penampilan beliau dikhalayak umum ketika menghadiri sesi ke gym baru baru ini dengan muka tanpa secalit mekap menarik perhatian ramai dan ya, cantik. – Us Weekly

Selepas berjaya menarik jumlah penonton dua kali lebih ramai berbanding program lain, NBC rangkaian TV tempat bernaung Jimmy Fallon memberikan syarat kepada para selebriti yang mahu tampil di The Tonight Show untuk tidak tampil di rangkaian TV lain. – TMZ

Tiada tanda kemaraan kumpulan ini akan terhenti, album terbaru 2NE1 berjudul Crush telah berjaya menembusi carta Billboard 200 dan menempatkan diri di kalangan 100 album paling laris ketika ini selain terus menguasi carta lagu Korea. – allkpop

Satu sebab lagi untuk anda mula meminati pelakon The Hunger Games ini, Jennifer Lawrence nampaknya tidak teragak agak untuk tampil seksi dan mengenakan busana tembus nampak tanpa memakai apa apa di bahagian dalam. Hehe. – Huff. Post


Liyana Manan: Kenapa Saya Perlu Minta Maaf? Dia Yang Cabar Saya

“Kenapa saya perlu meminta maaf? Sepatutnya, dia yang perlu memohon maaf pada saya. Kalau ikutkan kenyataannya sebelum ini, semuanya seolah olah mencabar dan menaikkan kemarahan saya, suruh serang, tunjuk bukti, dakwa bekas isteri buat fitnah dan macam macam lagi”

Itu kenyataan balas Liyana Manan yang masih bergelar isteri kepada kekasih Hanez Suraya, Mr R selepas ditanya tentang permintaan pelakon itu supaya beliau memohon maaf secara terbuka.

“Saya masih isteri Romie, belum bercerai lagi. Itu hakikatnya. Apabila saya bersuara dan tampil kemukakan bukti, saya pula dipersalahkan. Saya tidak kisah jika Hanez dan suami nak berkahwin, tapi biarlah kes penceraian kami selesai dulu,” tambahnya lagi.

Liyana Manan yang ditemubual Berita Harian hari ini berkata yang kes curang suaminya dengan perempuan lain bukan perkara baru dan turut tidak menafikan yang pernah menuntut cerai pada tahun 2011 atas sebab sama dan kali kedua pada tahun lalu.

“Tidak guna hidup bersama lagi dengan suami bersikap dingin, lalai serta tidak sayang kepada isteri dan anak anak,” tambah Liyana Manan yang sudah lapan tahun bergelar isteri Mr R.


Mr R Nafi Hanez Suraya Punca Keretakan Rumah Tangga

Susulan daripada kontroversi yang melanda pelakon Hanez Suraya dan juga Mr R yang didakwa mempunyai hubungan dan dikecam hebat oleh isteri Mr R sendiri, iaitu Nur Liyana Abdul Manan di saluran media membuatkan mereka berdua terpanggil untuk membela diri dan menafikan segala tohmahan dan kata-kata yang dilemparkan terhadap mereka berdua.

BACA: Jadi Mangsa Fitnah, Hanez Suraya Minta Liyana Manan Mohon Maaf

“Saya mohon maaf atas isu yang telah ditimbulkan oleh isteri saya. Saya tegaskan dakwaan isteri saya adalah fitnah. Saya tidak mahu aibkan dia. Memang saya belum bercerai tapi rumah tangga kami telah ada masalah sejak lapan bulan lalu. Sedangkan saya mula mengenali Hanez pada 20 Disember 2013 di satu majlis di UiTM Shah Alam”

“Malah isteri saya telah menfailkan cerai pada 8 Oktober tahun lalu dan ia merupakan fail cerai kali kedua. Dan dakwaan isteri saya di mahkamah sebelum ini tidak ada kena mengena dengan punca orang ketiga,” jelas lelaki yang turut memiliki dua cahayamata ini.

Sementara itu, Mr R turut mengulas bahawa kenyataan sebelum ini yang mengatakan dia dan Hanez bersama-sama bercuti ke Bangkok berdua adalah tidak benar sama sekali dan itu semuanya adalah fitnah semata-mata.

“Saya pergi ke Bangkok pada bulan Januari 2014 bersama Hanez dan 6 lagi rakan termasuk adik Hanez. Bukan kami pergi berdua seperti yang dinyatakan,” tambahnya lagi. (rtky/hfz)


Fakta Hiburan Yang Perlu Anda Tahu Sebelum Masuk Pejabat Hari Ini (N.515)

VIDEO HARI INI: Well, idea kreatif itu tiada sempadannya ‘kan? Ini Idina Menzel tampil di program lewat malam Jimmy Fallon untuk menyampaikan Let It Go dengan hanya diiringi instrumen asas yang biasanya digunakan oleh murid murid sekolah. Masih epik!

Selepas berita tentang kehamilan Scarlett Johansson tersebar, ramai peminat mula tertanya tanya bagaimana penggambaran filem Avengers: Age of Ultron kerana ianya dijadualkan bermula tidak lama lagi. Tiada watak Black Widow? Hmm. – EW

Dalam usaha memastikan para pekerja bebas denggi, CEO Metrowealth David Teo mewajibkan setiap kakitangannya melalui imbasan suhu sebelum memulakan kerja. – Astro Awani

Seorang lagi bintang The Avengers yang memegang watak Captain America, Chris Evans bercadang untuk berehat seketika dari dunia lakonan & perfileman selepas tamat kontrak dengan Marvel namun tidak menyatakan sebab kukuh. – Huff. Post

Pengacara program lewat malam kegemaran kami, Conan O’Brien bakal bergelar pengacara utama 2014 MTV Movie Awards yang akan berlangsung 13 April & mengumumkan tugas barunya itu di program beliau, Conan semalam. – People

Buat pertama kalinya sejak berita mereka berpacaran dengan pasangan masing masing diketahui ramai dua ahli Girls’ Generation (SNSD), YoonA & Sooyoung akan bercakap tentang teman lelaki mereka dalam program terbitan MBC, Healing Camp. – Soompi


Hanez Suraya Tuntut Isteri R Mohon Maaf Secara Terbuka

Kontroversi yang melanda Hanez Suraya sebelum ini yang mengatakan dia mempunyai hubungan dengan suami orang akhirnya terjawab sudah apabila sidang media diadakan pada hari ini.

Daripada susulan kes tersebut Hanez Suraya meminta permohonan maaf daripada isteri kepada Mr R atau kini lebih dikenali sebagai Romin Razin Adilha kerana memfitnah dan telah menyebabkan artis dan duta kepada Aura White ini menanggung malu.

BACA: Dihina Di Laman Sosial, Hanez Suraya Terima Semua Komen Peminat

“Saya mahu dia memohon maaf secara terbuka dengan semua tohmahan yang telah dia aibkan, Kalau boleh permohonan secara terbuka seperti sidang media yang telah saya lakukan hari ini”

Hanez Suraya juga telah memberitahu bahawa kariernya juga turut terkena tempias dengan apa yang telah terjadi selama beberapa minggu ini dan berharap perkara ini dapat diselesaikan dengan segera.

“Saya berharap perkara ini dapat diselesaikan dengan segera, dan saya tidak mahu lagi keadaan menjadi keruh dan saya juga tidak memberikan tempoh masa untuk pihak (Liyana) di sana untuk meminta maaf. Tetapi saya mahu nama saya dibersihkan kerana satu Malaysia kini mengenali saya dengan kontroversi ini,” katanya.

Buat pengetahuan anda semua R atau nama sebenarnya Romie Razin Adilha, 34 masih lagi berstatus suami kepada Nurliyana dan mempunyai 2 orang anak hasil daripada perkahwinan mereka dan kes penceraian mereka masih dalam proses perbicaraan di mahkamah. (rtky/hfz)


Berbikini Di Thailand — Reen Rahim Tak Peduli Komen Orang Ramai

Juara program Pilih Kasih musim ketiga dan kini bergelar pelakon, Reen Rahim baru baru ini menjadi bualan peminat apabila beliau memuat naik beberapa keping gambar percutian beliau di pulau cantik Koh Lipe, Thailand.

Yang menjadi isu di kalangan peminat dunia hiburan adalah tindakan berani Reen Rahim memuat naik gambar beliau berbikini ketika bercuti bersama rakan rakannya itu dan dalam komuniti Melayu, pastinya itu sesuatu yang sensitif.

“Minta maaflah. Kalau setakat komen dengan cara yang biadab dan kasar, saya takkan ambil kisah pandangan mereka. Bagi saya, gambar yang dikongsi itu tidak keterlaluan dan boleh diterima keluarga sendiri, saya tak anggap ia satu masalah,” ujarnya kepada Harian Metro.

Reen Rahim juga berkata yang beliau berkongsi gambar sebegitu di Instagram adalah untuk kepuasan sendiri dan sama sekali tidak bertujuan untuk mencetuskan provokasi kepada mana mana pihak seperti mana yang dikatakan orang ramai.

Tapi, tapi ‘kan apabila kami lihat beberapa keping gambar Reen Rahim di Instagram yang didakwa seksi dan provokasi itu tidaklah seseksi mana sebenarnya. Sensitive much? (rtky/eka)


Yusof Haslam Bangga Aksi Mantap Anak Didik Di Konsert Teaterikal Suara Kita

Malaysian Digest (4 Mac) — Pengarah dan juga penerbit tersohor Datuk Yusof Haslam mengakui menitiskan air mata sewaktu menonton Konsert Teaterikal Suara Kita yang membuka tirai pementasannya di Panggung Istana Budaya, pada Isnin lalu.

Konsert tersebut buat pertama kalinya menggabungkan tiga bintang hebat tanah air yang pernah mencetus fenomena dalam industri filem tanah air sekitar 90-an iaitu Awie, Erra Fazira dan Ziana Zain, menerusi filem-filem arahan Yusof sendiri.

Menurut pengarah filem pecah panggung 90-an antaranya seperti ‘Sembilu’ dan ‘Sembilu II’ itu juga, beliau bangga melihat ketiga- tiga anak didiknya itu berjaya menghayati watak & menguasai pentas dengan begitu baik sekali.

“Saya nampak Awie, Erra dan Ziana berjaya menguasai pentas dan menghidupkan watak mereka dengan begitu berkesan di pentas tadi (malam tadi). Tahniah kepada mereka juga kepada pengarah konsert ini, Erma Fatima”

“Ia satu nostalgia yang cukup bermakna. Sepanjang menyaksikan konsert ini, ada beberapa babak yang buat saya menitiskan air mata. Saya terkenangkan perangai Awie, Erra dan Ziana sewaktu di zaman mula-mula saya mengarahkan mereka dalam filem-filem saya dahulu. Teringat kembali gelagat mereka ini”

“Sebenarnya saya terkejut bila dapat tahu mereka bertiga nak pentaskan semula filem filem saya. Saya macam tak percaya mereka ni nak bergabung semula. Tapi bila melihat persembahankan mereka malam ini, saya percaya konsert ini akan medapat kejayaan”, kata Yusof Haslam pada sewaktu sidang media yang diadakan sejurus habis pementasan.

Berlangsung selama lebih kurang tiga jam, Konsert Teaterikal Suara Kita berkonsepkan gabungan lakonan dan nyanyian dalam mengimbau kembali episod kegemilangan filem Melayu.

Pementasan arahan sutradara hebat, Erma Fatima ini memanifestasikan semula sorotan babak-babak dari deretan filem-filem seperti ‘Sembilu’, ‘Sembilu 2’, ‘Tragedi Oktober’, ‘Maria Mariana 2’ dan ‘Merah’ yang pernah menggegarkan industri filem Malaysia suatu ketika dahulu sebagai teras dan latar penceritaan konsert teaterikal ini.

Konsert yang nenelan kos sebanyak RM1.4 juta dipentaskan selama 7 hari (dari 3 hingga 9 Mac) berturut-turut di Istana Budaya, Kuala Lumpur.


Fakta Hiburan Yang Perlu Anda Tahu Sebelum Masuk Pejabat Hari Ini (N.514)

VIDEO HARI INI: Sedikit bahan ilmiah untuk anda hari ini, jika selepas ini anda memesan pop corn untuk dibawa masuk ke panggung wayang, anda sudah tahu sejarahnya kini.

Pelakon popular ini bakal bergelar ibu tidak lama lagi selepas Scarlett Johansson yang berusia 29 tahun kini disahkan hamil dan ini bakal menjadi anak pertama bersama tunang, Romain Dauriac dan mereka tidak merancang untuk berkahwin dalam masa terdekat. – Us Weekly

Selepas dua tahun bercinta, Mary-Kate Olsen khabarnya kini sudah bergelar tunangan kepada kekasihnya yang hampir 17 tahun lebih berumur, Olivier Sarkozy selepas bintang remaja itu dilihat memakai sebentuk cincin berbatu besar di jarinya. – People

Kenyataan terbaru dari Cube Entertainment mengesahkan yang kumpulan pop Korea, 4minute akan kembali dengan album baru yang merupakan album mini kelima mereka pada April ini dan sedang menyiapkan proses akhir rakaman. – Soompi

Rakaman seks Marilyn Monroe yang dikatakan bakal dilelong telah ditarik semula dari acara lelongan yang bakal berlangsung esok kerana pemilik rakaman filem itu, William Castleberry telah berjaya selesaikan hutangnya berjumlah US$200,000. – TMZ

Selepas kontroversi isu khalwat yang melanda beliau tahun lalu, tunang Shah Jaszle sering dilabel sebagai membodohkan diri sendiri kerana terus setia namun pelakon itu tampil mempertahankan yang cinta gadis itu pada tidak pernah berubah. – Utusan Malaysia


Syamsul Yusof Bakal Nikah Di Hospital Jika Tidak Sempat Sembuh?

Empat hari lagi menjelang tarikh pernikahan beliau dengan Puteri Sarah Liyana, pengarah popular Syamsul Yusof dilaporkan telah dimasukkan ke Pusat Perubatan Gleneagles selepas disyaki menghidap demam denggi.

UPDATE-1: Syamsul Yusof melalui akaun Instagram pagi ini mengesahkan yang beliau menghidapi demam denggi dan menyambung rawatan di Pusat Perubatan Gleneagles.

Mengesahkan perkara itu kepada mStar Online hari ini, ibunya Datin Patimah Ismail berkata ketika ini doktor sudah mengambil sampel darah untuk mengetahui penyakit sebenar anaknya itu.

“Saya bawa Syamsul ke hospital pagi tadi lepas dia mengadu sakit kepala dan suhu badan dia sangat panas. Pada mulanya saya ingat hanya demam biasa, tapi bila sudah dua hari demamnya semakin teruk, saya terus bawa dia ke hospital dan doktor syak ia mungkin demam denggi”

“Syamsul juga ada berseloroh untuk bernikah di hospital jika keadaan belum sihat menjelang hari pernikahannya nanti,” tambahnya lagi selain meminta semua mendoakan kesihatan Syamsul Yusof yang akan bernikah pada 8 Mac ini.


Filem Minggu Ini — Non-Stop Bukti Liam Neeson Masih Berbisa

Pernahkah anda merasai waktu bergerak begitu perlahan dan perasaan bosan menunggu semasa duduk di dalam sebuah kapalterbang yang sedang menuju ke destinasi berjam-jam? Tiada apa-apa yang anda mampu lakukan selain dari tidur. Tahukah anda di sepanjang perjalanan itu, mungkin ada seseorang sedang memerhatikan semua aktiviti untuk memastikan keselamatan semua penumpang? Filem ini menyorot ‘siapakah’ orang itu dan apa yang akan terjadi sekiranya sesuatu ancaman nyawa penumpang berlaku?

Non-Stop (2014) ialah sebuah filem aksi misteri thriller arahan Jaume Collet-Serra yang terkenal dengan arahan filem-filem seram House of Wax (2005) dan Orphan (2009). Non-Stop ditunjangi oleh Liam Neeson sebagai hero bernama Bill Marks iaitu seorang anggota U.S. Federal Air Marshal atau polis dalam kapalterbang komersial. Tugas utamanya ialah memastikan setiap kapalterbang yang dinaiki dan diawasi bersama seorang lagi rakan sejawatan, supaya sentiasa selamat dari sebarang ancaman pengganas atau perampas. Identiti mereka tidak dikenali dan menyamar sebagai penumpang biasa.

Kisahnya bermula semasa Bill bersiap-siap hendak menaiki sebuah kapalterbang ‘British Aqualantic 767’ di Lapangan Terbang JFK. Destinasi tanpa henti atau ‘non-stop’ pesawat itu ialah dari New York ke London. Jelas digambarkan bahawa Bill sedang kepenatan dan pemabuk, memberi petanda bahawa penerbangannya kali ini antara yang berisiko.

Sebelum berlepas Bill sempat menghisap rokok sambil memerhatikan satu pasangan yang mesra, mengucap selamat jalan dan selamat tinggal. Jelas bahawa Bill resah melihat kemesraan pasangan itu kerana dia sedang dilanda masalah peribadi keluarga. Bill kemudiannya ditegur oleh seorang lelaki, Tom Bowen (Scoot McNairy) yang mahu meminjam pemetik api. Namun dia seakan acuh tak acuh kerana fikirannya sedang berkecamuk.

Apabila Bill menaiki pesawat, filem ini memperkenalkan watak-watak lain yang bakal berkait dalam pengembangan ceritanya. Antaranya, watak Jen Summers (Julianne Moore) wanita yang bertukar tempat duduk dengan Zack White (Nate Parker) iaitu seorang programmer telefon pintar. Jen duduk bersebelahan dengan Bill. Selain itu, diperkenalkan watak Nancy Hoffman (Michelle Dockery) ketua pramugari yang dibantu oleh rakan sekerjanya Gwen Lloyd (Lupita Nyong’o) serta seorang lagi U.S. Federal Air Marshal iaitu Jack Hammond (Anson Mount).

Kapalterbang pun berlepas tanpa sebarang masalah. Kisah Non-Stop mula menyentak apabila pada ketinggian 40,000 kaki, Bill menerima pesanan ringkas dari seseorang yang tidak dikenali di telefon khas miliknya. Pesanan itu berisi amaran keras iaitu pada setiap 20 minit salah seorang penumpang akan dibunuh sekiranya tuntutan wang tebusan berjumlah 150 juta USD tidak dipindahkan secara online ke dalam satu nombor khas akaun bank.

Persoalan taruhan utama filem ini ialah benarkah ugutan itu atau sekadar satu gurauan? Kalau benar, Bill mesti bertindak dengan segera untuk mengenalpasti siapakah penghantar pesanan ringkas itu yang merupakan penumpang di dalam kapalterbang. Atau apakah semuanya itu hanya halusinasi Bill kerana kepenatan dan tekanan mental? Untuk mengetahui kesudahannya anda wajib saksikan filem ini di pawagam sekarang!

Non-Stop ialah sebuah filem yang mampu mendesak antisipasi serta mengajak penonton untuk ikut sekali apa yang dirasai oleh si hero, Bill Marks dalam suasana sempit sebuah kapalterbang. Dengan gaya naratif mirip ‘Hitchcockian’ ia bermain teka-teki dan persepsi di sepanjang penceritaannya. Sejak bermulanya konflik penerimaan pesanan ringkas itu, penonton mahu berpihak kepada Bill dan mempercayainya walaupun ditidakkan oleh watak-watak lain.

Persoalan paling asas kepada Bill dan penonton ialah ‘whodunit’? Siapa dalang dan apa motif tuntutan wang sebanyak itu tetapi memeras-ugut dari dalam kapalterbang yang sama? Kita mengikuti siasatan satu-persatu, seorang demi seorang penumpang oleh Bill dan tidak terkecuali 2 orang juruterbang iaitu Captain David McMillan (Linus Roache) dan Kyle Rice (Jason Butler Harner) serta semua pramugari pesawat itu. Semuanya menjadi suspek. Malahan ada ketikanya penonton boleh merasa gusar kepada Bill sama ada dia benar-benar hero atau sebaliknya sebagai penjahat yang mengatur sendiri ugutan dan cubaan rampasan kapalterbang itu?

Filem ini mengangkat watak Bill Marks, seorang Federal Air Marshal yang terpaksa berkeras kepada orang awam dalam sesuatu situasi genting di udara demi menjamin keselamatan semua penumpang kapalterbang memang membayangi sikap tegas Amerika selepas tragedi 9/11 dahulu. Namun begitu, dalam Non-Stop ia tidak dipaparkan sebagai propaganda prejudis kepada watak Dr. Fahim Nasir (Omar Metwally) malahan dia membantu untuk cuba memulihkan orang-orang yang diracun.

Non-Stop dibayangi oleh garapan filem-filem beraksikan rampasan kapalterbang atau ugutan dalam pesawat seperti Executive Decision (1996), Air Force One (1997), Red Eye (2005) dan Flightplan (2005). Ruang terhad lokasi kejadian filem ini juga seolah filem-filem ‘terperangkap’ iaitu Die Hard (1988) dan Panic Room (2002). Sementara itu teknik pengejaran masa atau ‘ticking clock’ serta kebergantungan kepada pesanan ringkas yang dihantar setiap 20 minit mengingatkan saya kepada Speed (1994) dan Phone Booth (2003).

Liam Neeson walaupun dalam usia awal 60-an tetapi masih gagah menjadi hero filem ini dan melakonkan aksi-aksi stunt sendiri. Julianne Moore seperti biasa, lakonannya bagus manakala Michelle Dockery ialah aktres British yang semakin menyerlah. Walaupun penampilan Lupita Nyong’o sekadar cameo sahaja kerana pembikinan filem Non-Stop sebelum namanya dijulang di anugerah The Oscars 2014, tetapi sudah tentu membantu pemasaran maksima filem ini.

Dari sudut pengarahan, Jaume Collet-Serra meneruskan kualiti sekuen babak aksi seperti filem arahannya sebelum ini Unknown (2011) dengan pelakon yang sama, Liam sebagai hero. Mungkin cabaran serta juga memudahkan pengarahannya ialah lokasi penggambaran Non-Stop yang sangat terhad dalam sebuah ‘kapalterbang’ yang mampu mengundang rasa ‘claustrophobia’. Dikatakan bahawa 90% penggambaran dibikin di set yang mengikut skala sebenar sebuah pesawat komersial. Suntingan yang pantas dengan babak-babak pendek memadatkan lagi penceritaannya sehingga ke puncak klimak cerita yang sangat runcing!

Non-Stop seperti judulnya berjaya menyalurkan emosi berdebar-debar tanpa henti kepada penonton. Kalau anda mahu merasai seolah-olah bangku di panggung wayang yang diduduki seperti kerusi di dalam kapalterbang yang sedang dalam bahaya, inilah filemnya!


Wardina Safiyyah Akan Bawa Anak Anak Pindah Ke Australia, Merajuk?

Sebelum ini, pengacara dan pelakon Wardina Safiyyah telah mengambil keputusan untuk berhenti berinteraksi dengan khalayak ramai di laman sosial dan kini beliau mengambil satu langkah lebih jauh meninggalkan komuniti di Malaysia.

Bercakap kepada media ketika ditemui semalam, beliau kini sedang menunggu surat tawaran rasmi dari dua buah universiti di Australia bagi beliau melanjutkan pengajian dalam jurusan Ijazah Psikologi & jika tiada aral melintang beliau akan berpindah ke sana Jun ini.

“Saya akan berpindah ke Brisbane, Australia. Dari dulu lagi saya memang teringin belajar di luar negara. Saya hendak menimba pengalaman baru di tempat baru. Cuma masa inilah baru ada kesempatan. Sekarang ni saya sedang tunggu surat tawaran. InsyaAllah saya akan menyambut pengajian Ijazah untuk tahun ketiga dan selepas ini sebolehnya saya nak lanjutkan pelajaran ke peringkat paling tinggi lagi”

“Saya akan berpindah bersama anak-anak sementara suami saya akan tinggal di sini dulu buat sementara waktu. Saja saya nak releks dari aktiviti-aktiviti saya di sini dan tumpukan perhatian pada pelajaran. Anak-anak saya teruja nak ikut saya berpindah ke sana kerana mereka akan tinggal dekat dengan datuk mereka nanti,” kata Wardina Safiyyah.

Beliau yang baru sahaja dilantik sebagai duta baru jenama tilam Goodnite turut berkata yang fokus hidupnya kini hanya pada pengajian serta aktiviti amal ataupun program ceramah selain berhasrat membuka pusat kaunseling satu hari nanti.


Hanez Suraya: Terima Kasihlah Kerana Menghina Saya

Kalau anda ke akaun Instagram milik Hanez Suraya, dari *setiap 10 komen boleh dikatakan lapan berbaur negatif dan cacian terhadap pelakon yang sedang dilanda kontroversi hebat ini.

Bukan sahaja melalui Instagram, malah komen dari para peminat dunia hiburan yang mengikuti perkembangan terbaru turut membanjiri laman gosip seperti yang anda baca ketika ini.

BACA: Isteri R Tampil Tunjuk Bukti Percutian Suami, Hanez Suraya Ke Bangkok

Bercakap kepada portal GUA hari ini, Hanez Suraya berkata yang beliau tidak boleh memberikan kenyataan balas ketika ini dan meminta semua menunggu sidang media yang bakal diadakan selewat lewatnya Rabu ini.

“Saya tak tertekan tetapi saya sedih. Orang di luar sana yang tidak tahu situasi sebenar begitu cepat menjatuhkan hukum. Saya tidak melatah sebab itu saya tidak respon kepada semua komen di Instagram. Sebab itu saya akan lakukan sidang media. Selepas itu, orang boleh menilai mana satu betul, mana satu salah”

“Jangan dengar sebelah pihak. Berikan peluang untuk saya jelaskan nanti. Saya menerima semua jenis nasihat, negatif ataupun positif tapi bukanlah dengan cara menghina ataupun menghukum saya. Ada yang sampai jatuhkan hukum dengan mengatakan saya akan masuk neraka”

“Kepada yang memberikan komen melampaui batas untuk saya di laman sosial, terima kasih kerana menghina saya. Saya terima dengan terbuka hati dan redha. Tetapi tolong hormat laman sosial saya,” jelas Hanez Suraya.

“Saya ada hak untuk menyekat sesiapa yang bertindak memberikan komen yang melampau dan keterlaluan. Saya terima semua komen dan hujah yang diberikan dengan positif. Apa yang kurang, saya akan perbaiki,” tambah pelakon ini lagi. (rtky/m)


Tengku Adnan Tengku Mansor Nafi Ada Hubungan Dengan Erra Fazira

Belum usai orang bercakap tentang kisah perpisahan Erra Fazira dan Engku Emran, timbul pula khabar angin mengatakan yang pengacara Primadona itu mempunyai hubungan dengan seorang ahli politik berstatus menteri.

BACA: Erra Fazira Enggan Ulas Lagi Tentang Kisah Cerai, Fokus Kerjaya

Ahli politik yang dimaksudkan itu adalah Menteri Wilayah Persekutuan, Datuk Seri Tengku Adnan Tengku Mansor dan apabila diajukan soalan tentang khabar angin ini oleh wartawan politik, menteri itu pantas menafikan.

Jelasnya, beliau tidak ada kaitan sama sekali dengan Erra Fazira & beliau yang juga Setiausaha Agung Umno itu kelihatan terkejut ketika diajukan soalan tentang hubungan istimewanya itu.

“Saya lelaki yang sudah berkahwin dan bahagia dengan perkahwinan saya. Saya dengan Erra Fazira tidak.. tidak. Saya bahagia dengan perkahwinan saya,” katanya kepada Antara Pos ketika diminta mengulas lanjut gosipnya dengan pelakon itu.


Fakta Hiburan Yang Perlu Anda Tahu Sebelum Masuk Pejabat Hari Ini (N.513)

VIDEO HARI INI: Tidak perlu faham bahasa Perancis untuk memahami aksi lucu dua jejaka bogel ini di atas pentas dengan hanya bertuala. Sedikit NSFW, perhati di mana boss anda.

Tahun lepada aktres ini jatuh di pentas ketika mahu mengambil trofi dan tahun ini tidak terkecuali, Jennifer Lawrence jatuh sekali lagi kali ini di karpet merah anugerah Oscars. – Just Jared

Tertangguh kerana masalah grafik akhirnya 2NE1 melancarkan video muzik rasmi untuk dua lagu mereka yang sedang mendominasi carta muzik Korea, Come Back Home dan Happy. – allkpop

Dan kepada anda yang terlepas menonton anugerah Oscars yang berlangsung semalam dengan penuh keseronokan dan gilang gemilang, ini senarai penuh pemenang yang didominasi oleh filem Gravity dengan membawa pulang tujuh trofi. – The Oscars

Sering diajukan soalan tentang anak, Fouziah Gous berkata bukan tidak gembira dengan pertanyaan orang tentang isu anak tetapi pelakon ini mengakui tidak meletakkan perkara tersebut sebagai keutamaan memandangkan masih baru berkahwin. – Utusan Malaysia

Pengacara malam kemuncak anugerah Oscars, Ellen DeGeneres mengambil selfie epik dengan barisan pelakon A-list seperti Julia Roberts, Brad Pitt, Meryl Streep, Jennifer Lawrence dan Bradley Cooper telah berjaya mencatat rekod sebagai tweet paling banyak di’retweet. – SMH


Rozita Che Wan Mungkin Mengandung, Zain Saidin Teruja

Keterujaan Rozita Che Wan untuk hamil dengan perkahwinan bersama Zain Saidin bukan rahsia lagi selepas pelakon itu sendiri mengakui yang beliau ingin menimang cahaya mata secepat mungkin selepas berkahwin hujung tahun lalu.

Suaminya, Zain Saidin menerusi mStar Online berkata yang Rozita Che Wan berkemungkinan besar sudah mengandung namun pasangan romantis ini masih menunggu keputusan daripada pihak doktor.

“Jeng..jeng..jeng.. Mungkin (Rozita mengandung). Nak kena buat pemeriksaan doktor dahulu jika ada ‘orang baru’ akan sertai kami sekeluarga atau tidak. Tetapi jika benar, kiranya berita itu satu hadiah buat saya dan semestinya isteri”

Zain Saidin memberikan kenyataan itu selepas diminta mengulas tentang apakah hadiah istimewa yang diberikan Rozita Chea Wan buat dirinya bersempena dengan ulangtahun kelahiran yang disambut pada 23 Februari lalu.

Pastinya Zain Saidin gembira dan teruja untuk bergelar ayah jika positif Rozita Che Wan hamil. Doakan yang terbaik buat pasangan ini! (rtky/eka)


Umie Aida: Masalah Itu Biasa, Tapi Tidak Sampai Ke Arah Bercerai

It’s amazing how para peminat dan orang ramai boleh meramal kehidupan seseorang dengan hanya melihat status atau kemaskini laman sosial mereka. Umie Aida antara contoh terkini yang menjadi mangsa spekulasi ramai.

Ada khabar angin mengatakan yang rumah tangga Umie Aida dan suaminya, Datuk Paduka Khairuddin Abu Hassan dilanda masalah ekoran beberapa status di Instagram pelakon itu yang seolah olah meluahkan keluh kesah di hati.

Laporan Berita Harian hujung minggu lalu juga melaporkan yang wujudnya dakwaan mengatakan ada orang ketiga dalam rumah tangga pasangan ini di kalangan artis juga yang menyebabkan pergolakan ini terjadi.

“Mana mana perkahwinan pun pasti akan dilanda badai. Biasalah, sedangkan lidah lagi tergigit inikan pula suami isteri, kita kan manusia? Masing masing sibuk. Mungkin juga ketika gambar dan video yang dimuat naik dalam Instagram itu ada masalah yang timbul. Tapi, tidaklah sampai ke arah itu (bercerai),” jelas duta produk Phytoscience Stemcell ini.

“Rumahtangga kami OK. Jangan bermain dengan soal kahwin cerai. Tapi apabila bercakap soal cerai, itu ketentuanNya. Siapa kita nak cakap andai penceraian jalan terakhir yang baik atau sebaliknya — saya mengharapkan yang terbaik untuk rumah tangga kami,” tambahnya.


Wawa Zainal Akui Kehidupan Kini Lebih Teratur Dan Sempurna

Sudah beberapa bulan kita tidak mendengar khabar mengenai pelakon cantik, Wawa Zainal yang sebelum ini telah dihimpit kontroversi bersama pasangannya Aeril Zafrel yang kini telah pun menjadi suami kepadanya dan seperti yang telah kita semua sedia maklum pasangan ini juga telah dikurniakan seorang bayi lelaki yang sungguh comel.

Pertemuan bersama pelakon ini di Femes Bazar yang diadakan di Tierra Crest, Kelana Jaya semalam di booth jualan kelihatan dirinyas semakin anggun dan jelita selepas beberapa bulan telah mengenakan hijab. Di pertemuan ini juga, dia memberitahu bahawa selepas ini segala karier lakonannya akan diuruskan oleh suaminya, pelakon Aeril Zafrel.

“Memang saya tak nafikan banyak tawaran yang telah saya terima tetapi buat masa sekaranhg saya tunggu lagi sebulan kerana biarlah anak saya cukup 7 bulan barulah saya akan aktif semula dalam lakonan. Tunggu dia besar sedikit. Walaubagaimana pun, karier saya selepas ini akan diuruskan oleh suami saya secara keseluruhannya,” ujar Wawa sambil tersenyum.

Sebelum ini juga industri hiburan turut digemparkan oleh pasangan ini apabila Wawa Zainal telah dikatakan melanggar kontraknya bersama pihak pengurusan kariernya MIG kerana dalam kontrak tersebut salah satu syaratnya mereka tidak dibenarkan untuk berkahwin.

Meskipun begitu, isu ini telah pun kembali reda dan Wawa kini telah menjelaskan bahawa dia masih belum menghubungi pihak MIG dan begitu juga dengan pihak di sana yang masih belum menghubungi dirinya.

Tetapi Wawa telah menulis sepucuk surat kepada David Teo mengenai statusnya kini.

“Saya rasa apa yang berlaku sebelum ini telah cukup jelas sekali dan berharap mereka tahu mengenai status saya sekarang ini. Kalau boleh saya tidak mahu untuk memberikan sebarang komen mengenai isu ini akan tiba suatu hari nanti anda semua akan ketahuinya,” ujarnya.

Baru-baru ini juga Wawa telah menyambut ulangtahun ke-2 perkahwinannya dan itu membuat dirinya begitu bahagia bersama-sama suami dan bayinya yang tercinta.

“Alhamdulillah saya bersyukur kerana dikurniakan suami yang penyayang & bertanggungjawab. Begitu juga dengan kelahiran anak saya ini yang akan memasuki 7 bulan pada bulan hadapan. Kehidupan kini lebih teratur dan sempurna selepas apa yang telah berlaku sebelum ini. Peminat-peminat juga banyak memberikan sokongan pada kami,” katanya lagi. (rtky/hfz)


Fakta Hiburan Yang Perlu Anda Tahu Sebelum Masuk Pejabat Hari Ini (N.512)

VIDEO HARI INI: Masih berpegang kepada azam tahun baru anda untuk kurus dan fit seperti Sharifah Sakinah? Ini kami ada cadangan teknik senaman untuk dimasukkan dalam jadual gym anda, The Lilly Ann Workout. Heh.

Legenda Hollywood, Marilyn Monroe mempunyai hubungan sulit dengan John F. Kennedy dan juga Robert F. Kennedy & ketika ini aksi seksual mereka yang dirakamkan dalam bentuk video kini dalam proses untuk dijual kepada umum. What? – TMZ

Pengarah filem The Journey, Chiu Keng Guan mengakui tidak pernah menyangka filem itu kini menjadi filem terlaris dalam sejarah selepas berjaya mengutip lebih RM13.5 juta dan berhasrat untuk mengarah filem Melayu suatu hari nanti. – Astro Awani

Selepas lapan minggu merajai carta filem terlaris, The Lego Movie telah disingkirkan dari takhta oleh filem terbaru Liam Neeson berjudul Non Stop dengan mengutip US$10 juta pada tayangan har pertama Jumaat lalu. Tua tua berisi katanya. – EW

Beberapa bulan senyap dari sebarang kemaskini di Twitter, Amanda Bynes yang kini bergelar pelajar jurusan fesyen kembali aktif di sana dan telah memadam semua status beliau yang menimbulkan kontroversi sebelum ini. – People

Kumpulan 2NE1 & Girls’ Generation (SNSD) mengumumkan yang mereka akan kembali ke pentas persembahan dengan lagu baru (comeback) dalam edisi akan datang program muzik SBS Inkigayo. Peminat harus tunggu & tonton. – Soompi


Pertarungan Epik 300: Rise of an Empire Bermula Di Pawagam Khamis Ini!

Filem epik 300: Rise of an Empire bakal menemui kita semua penonton di Malaysia bermula 6 Mac 2014 ini dan untuk memberikan lebih gambaran tentang aksi yang bakal disajikan, Warner Bros. hidangkan kita terlebih dahulu dengan enam klip filem terbaru.

Sullivan Stapleton dan Eva Green merupakan tunjang utama untuk filem sekuel kepada 300 yang menampilkan Gerard Butler. Mengambil susur masa yang sama dengan filem pertama, penonton bakal dibawa untuk menyaksikan pertarungan epik di Aegean Sea di mana Artemisia (lakonan Eva Green) mengepalai tentera laut Parsi (Persian Navy) menentang kaum Greek yang diketuai Themystokles (lakonan Sullivan Stapleton).

Rodrigo Santoro dalam filem ini sekali lagi membawa watak God King, namun kali ini kita semua akan tahu asal usul beliau terima kasih kepada Artemisia.

Filem ini juga membariskan watak sokongan yang kuat termasuklah Lena Headey (Game of Thrones), David Wenham (The Lord of the Rings), Hans Matheson (Clash of the Titans) dan juga bintang yang semakin menyinar Jack O’Connell.

Sekali lagi, 300: Rise of an Empire akan ke pawagam seluruh negara bermula 6 Mac 2014 (Khamis) ini dan ianya akan menampilkan elemen filem termasuk gaya pertarungan yang sama dengan filem pertama. Saksikan preview menerusi video video di bawah.


Liyana Manan: Hanez Suraya Rampas Suami Saya

Sejak hubungan Hanez Suraya dan jejaka bernama R didedahkan kepada umum baru baru ini, pelbagai spekulasi dan khabar angin yang kedengaran namun kenyataan banyak datang dari mereka yang rapat dengan pasangan ini.

Menerusi Berita Harian hari ini, isteri kepada R telah tampil ke hadapan untuk memberikan kenyataan dari pihaknya berhubung status rumah tangga mereka sekaligus menjelaskan kesan kehadiran Hanez Suraya dalam hubungan mereka.

“Saya nak tanya, bila masa saya sah diceraikan? Mana surat cerai? Kena Hanez begitu berani membuat kenyataan sedangkan kami belum bercerai. Kenyataan Hanez bagaikan mencabar saya, seolah olah saya tunggul kayu — sedangkan saya masih isteri R yang sah”

BACA: Hanez Suraya Enggan Aibkan Sesiapa, Mahu Tunggu Isu Reda Sendiri

“Saya tidak pernah terfikir untuk menganggu Hanez apatah lagi menyerangnya — bagaimanapun saya tidak mampu menahan sabar apabila dia memuat naik gambar bersama anak anak saya dalam laman Instagram”

“Apa tujuannya, mahu menyakitkan hati saya? Tak cukup rampas dan hancurkan rumahtangga saya, nak tambah lagi penderitaan saya? Cukup cukuplah maruah saya disiat siat!” ujar isteri R atau nama sebenarnya Nurliyana Abd Manan.

“Saya akui rumah tangga saya dan suami bermasalah tapi apa yang dapat saya katakan konflik rumah tangga kami kian kusut dan huru hara apabila Hanez hadir dalam hidup suami saya”

“Mereka sudah menjalinkan hubungan sejak lapan bulan lalu — sedangkan rumah tangga kami berantakan baru sahaja enam bulan. Bermakna, rumah tangga kami lintang pukang sejak Hanez menjalinkan hubungan dengan suami saya,” tambahnya lagi.

Dalam temubual sama, wanita ini juga menunjukkan beberapa keping foto percutian suaminya bersama Hanez Suraya ke Bangkok, Thailand untuk meraikan ulangtahun kelahiran jejaka itu sebagai bukti hubungan mereka yang terjalin.

“Apa perasaan anda jika berada di tempat saya? Sebagai wanita, ibu dan isteri saya diperlakukan seperti patung bernyawa! Mungkin ini hari saya, esok lusa mungkin giliran anda pula — tolong hormat perasaan saya selagi saya bergelar isteri R,” pesannya kepada Hanez Suraya.


Fakta Hiburan Yang Perlu Anda Tahu Sebelum Masuk Pejabat Hari Ini (N.511)

VIDEO HARI INI: Pertama kali tonton video ini minda kami tidak boleh memproses yang ini adalah video iklan untuk sebuah kedai barangan runcit. Superawesome!

Model berusia 21 tahun yang dikhabarkan sedang menjalinkan hubungan cinta dengan Justine Bieber, Chantel Jeffries berkata yang hubungan mereka setakat ini hanya sekadar kawan dan menafikan pernah melihat penyanyi itu menyalahguna dadah. – Just Jared

Album penuh studio terbaru kumpulan 2NE1 berjudul Crush telah berjaya mencapai status epik apabila menduduki tangga teratas kebanyakkan carta muzik Korea ketika ini selain hampir kesemua lagu berada dalam carta. – Soompi

Laporan dari mereka di dunia perfileman Hollywood menyebut yang bayaran diterima Sandra Bullock untuk membintangi filem Gravity kini mencecah US$70 juta termasuk 15% daripada hasil jualan tiket filem tersebut. – Huff. Post

Bintang siri TV Friends, Lisa Kudrow telahd diarahkan untuk membayar sejumlah US$1.6 juta kepada bekas pengurusnya selepas beliau gagal membayar komisyen sepatutnya kepada lelaki itu sepanjang bergelar pengurus. – TMZ

Kumpulan vokal klasik, Il Divo bakal singgah ke Malaysia pada 14 & 15 Mac 2014 ini untuk mengadakan konsert mereka di Arena of Stars, Resorts World Genting dan ini merupakan salah satu lokasi jelajah Asia, Amerika & Eropah mereka. – FZ


Aliff Aziz: Dia Bukan Kekasih Saya!

Baru baru ini, tersebar beberapa keping gambar mesra antara Aliff Aziz dan seorang gadis di beberapa portal hiburan popular sekaligus menimbulkan spekulasi yang penyanyi itu kini sudah menemui calon teman hidupnya — selepas kegagalan cinta lalu. Ewah.

Dalam kenyataan kepada portal Murai, Aliff Aziz telah menafikan beliau mempunyai apa apa hubungan istimewa dengan gadis itu dan mendakwa semua gambar yang tersebar diambil ketika sambutan ulangtahun kelahiran beliau.

“Sebenarnya saya lebih lama mengenali ibu bapanya kerana sebelum ini ibunya pernah memanggil saya untuk mengadakan private show bagi sesebuah organisasi dan sudah banyak kali juga kami bekerjasama sebelum ini”

“Saya baru berkenalan dengan anaknya yang bernama Shazleen itu sejak 2 bulan lalu, Pada saya hubungan kami lebih kepada kekeluargaan. Saya hormat dia dengan keluarga”

“Saya tidak tahu bagaimana foto itu tersebar tetapi apa yang pasti bukan kami berdua sahaja yang ada ketika itu. Ramai yang sambut hari jadi saya ketika itu, malah foto itu juga diambil oleh ibunya,” jelas Aliff Aziz lagi.

Aliff Aziz juga berkata yang beliau kini tidak mempunyai teman wanita namun tidak menolak yang Shazleen merupakan antara wanita yang rapat dengan dirinya ketika ini.

Dalam perkembangan yang sama (kami rasa), ibu kepada Shazleen khabarnya berang dengan tindakan portal hiburan yang menyebarkan gambar anaknya demi mengaut keuntungan. Namun memberi kenyataan yang mereka sedang bercinta. Atau bukan? (rtky/m)


Belum Sedia Kahwin, Hafiz Suip Sorok Identiti Teman Wanita Baru?

Pelantun lagu Bahagiamu Deritaku, Hafiz Suip memberitahu bahawa dia kini sedang berkawan rapat dengan seorang gadis yang katanya masih bergelar pelajar di sebuah IPT tempatan. Dalam kata lain, teman wanita baru. Heh.

“Saya akui berkawan dengan seorang wanita dan sebelum ini saya pernah bersamanya ke MLM kemungkinan dari situlah ramai orang melihatnya. Apa yang ingin saya beritahu ialah bahawa kami masih dalam proses berkawan dan saling mengenali hati budi”

“Lagipun dia kini masih belajar dan kalau boleh saya tidak mahu (hubungan kami) menjejaskan pelajaran dan privasinya,” ujarnya ketika ditemui di majlis kesyukuran yang diadakan di hotel Hilton, KL Sentral semalam.

BACA: Hafiz Suip Belum Rasa Pencapaian Diri Setaraf Datuk Siti Nurhaliza

Perkenalannya bersama gadis itu sebenarnya sudah bermula sejak 4 tahun yang lalu dan Hafiz berharap perhubungannya itu direstui oleh kedua-dua belah pihak ibubapa. Dia juga mengakui yang dia telah membawa rakan wanitanya itu berjumpa dengan kedua-dua ibubapanya, dan setakat ini nampaknya hubungan itu berjalan lancar dan direstui.

“Saya sudah mengenalinya lebih 4 tahun, dan nampaknya kami mempunyai keserasian. Saya sebenarnya suka seseorang perempuan yang boleh memahami kerjaya saya dan yang paling penting sekali hormat kepada kedua-dua ibubapa saya.

“Secara jujurnya setiap perkenalan sememangnya saya akan bawa mereka untuk bertemu dengan ibubapa saya. Restu mereka amatlah penting dalam apa sahaja yang kita lakukan termasuklah dengan kerjaya kita”

“Alhamdulillah, setakat ini ibubapa saya boleh menerimanya dan hubungan kami tidak ada masalah. Walaubagaimanapun, saya tidak boleh mendedahkan identiti dia terlebih dahulu kerana menghormatinya, tetapi bukanlah untuk menyorokkannya”

“Hubungan yang belum boleh dijelaskan kerana kita tak tahu apa yang akan jadi selepas ini, sekiranya betul-betul saya bercinta atau mahu berkahwin saya akan memberitahu kepada semua peminat dan media-media,” katanya.

Hafiz Suip juga tidak merancang untuk mengakhiri zaman bujangnya dalam masa yang terdekat ini, kerana targetnya kemungkinan besar 3 tahun dari sekarang ataupun sebelum umurnya mencecah ke angka 30 tahun.

“Belum terfikir untuk berkahwin lagi kerana saya mahu focus pada kerjaya terlebh dahulu dan kemungkinan besar selepas 3 tahun daripada sekarang ataupun sebelum umur saya menjangkau 30 tahun,” tambahnya lagi.

Sementara itu, majlis kesyukuran Hafiz yang diadakan bersempena kejayaannya merangkul beberapa anugerah industri tanah air ini, turut dihadiri oleh Pegawai Kewangan Astro, En Rozaini Mohd. Sani serta kedua dua ibubapa Hafiz iaitu Puan Halizawati dan En Mohd Suip. (rtky/hfz)


Fauzi Nawawi: Buat Apa Saya Nak Minta Maaf Pada Sharnaaz Ahmad?

Rakan rakan sekalian, kita semua bakal melihat pertembungan ego dua orang selebriti lelaki yang epik dalam beberapa hari mendatang ini jika tiada siapa yang mahu mengalah dan berdamai — seperti apa yang berlaku sekarang ini.

Sharnaaz Ahmad dalam temubual bersama media awal hari semalam mendakwa yang Fauzi Nawawi menghantar SMS memanggil dirinya anjing kurap dan babi selain turut melibatkan ibunya dalam pertelingkahan mereka.

BACA: Sharnaaz Ahmad Tuntut Lisdawati, Fauzi Nawai Minta Maaf Atau Berdepan Saman

Fauzi Nawawi dalam kenyataan balas berkata beliau tidak akan tunduk dengan permintaan Sharnaaz Ahmad untuk beliau meminta maaf atas dakwaan mencaci dirinya dan keluarga beliau menerusi khidmat pesanan ringkas (SMS).

“Buat apa saya nak minta maaf? Dalam SMS, perkataan ‘ibu’ saya gunakan, apa perasaan dia jika saya menengking ibunya? Itu sahaja. Kenapa dia nak putar belitkan SMS saya yang sudah jelas ingin bertanya pada dia sebab-sebab dia menengking Lisda?”

Fauzi Nawawi juga berkata yang beliau bersedia untuk berhadapan dengan Sharnaaz Ahmad jika perkara ini dibawa ke muka pengadilan selain mendakwa pelakon itu terbawa bawa watak Jebat lakonannya dalam drama Bukan Aku Tak Cinta ke dunia nyata. (rtky/m)


Fakta Hiburan Yang Perlu Anda Tahu Sebelum Masuk Pejabat Hari Ini (N.510)

VIDEO HARI INI: Hari hari mengadap skrin telefon bimbit pintar atau tidak pintar anda, sesekali kena tahu juga sejarah peranti ini yang sudah masuk tahun ke 40 kewujudan. Soalan hari ini, sejak tahun berapakah anda mempunyai telefon bimbit?

Laporan yang masih hangat di media Hollywood ketika ini adalah berita perpisahan antara John Mayer & Katy Perry yang dikatakan terjadi beberapa hari lalu namun punca sebenar perpisahan mereka masih kabur. – E! Online

Pengarah konsert teaterikal Suara Kita, Erma Fatima menghormati permintaan Erra Fazira agar adegan intim melibatkan beliau dengan Awie dikurangkan dalam teater berkenaan untuk menghormati tempoh edah. – mStar Online

Dalam perbicaraan kes tuntutan nafkah anak dengan bekas isterinya Dayanara Torres, Marc Anthony mengakui yang pendapatan peribadi beliau mencecah US$1.25 juta sebulan dan dirinya sendiri mempunyai aset bernilai US$20.8 juta. – TMZ

Selepas lama senyap tanpa sebarang lagu baru, kumpulan Coldplay awal hari ini melancarkan single terbaru berjudul Midnight sekali dengan video muziknya dalam format hitam putih arahan Mary Wigmore. Sedap juga dan bolehlah mengubat rindu peminat. Heh. – THR

Bintang program variasi popular, Running Man kini sedang berada di Australia bersama artis jemputan mereka Rain dan Kim Woo Bin untuk menjalani penggambaran yang buat pertama kali diadakan di luar benua Asia. – Soompi


Dynas Mokhtar Sah Bercerai?

Ada khabar angin kembali bertebaran mengatakan pelakon dan pengacara, Dynas Mokhtar telah sah bercerai sekitar jam 3.00 petang pada 25 Februari 2014 bersamaan hari semalam.

Namun menurut sumber kami yang memeriksa di Mahkamah Rendah Syariah Shah Alam, tiada rekod tuntutan penceraian melibatkan Dynas Mokhtar atau nama sebenarnya Wan Intan Edrinaz Datuk Wan Mokhtar dan suami, Mohd Hafizi Mohd Hafiz.

Dalam masa yang sama, Dynas Mokhtar sehingga saat ini gagal dihubungi untuk mendapatkan kenyataan tentang gosip yang menjadi bualan para peminat dan media ini.

Dynas Mokhtar & Mohd Hafizi berkahwin pada Mac 2008 yang lalu dan dikurniakan dua orang cahayamata sepanjang usia perkahwinan. (rtky/m)


Awal Ashaari: Rasa Macam Berkahwin Dengan Orang Lain Sejak Scha Hamil

Malaysian Digest (25 Feb) – Sama seperti kebanyakan suami lain, pelakon dan pengacara Awal Ashaari mengakui terdapat perubahan ketara yang berlaku kepada isterinya, Scha Al-Yahya sejak aktres itu disahkan hamil.

“I lost my wife! Rasa macam kahwin dengan orang lain (gelak)”, itu reaksi pertama Awal Ashaari saat diminta berkongsi mengenai perasaannya bakal bergelar bapa, tidak lama lagi.

Kembali menyambung perbualan, kata Awal Ashaari, dalam pada dia seronok untuk menantikan kelahiran cahaya mata sulungnya, dia juga berasa pelik dan adakalanya lucu apabila melihat perubahan sikap isterinya itu.

“Dia jadi orang lain. Karakter dia bertukar. Kalau dulu dia seorang yang agresif, sekarang ni dia menjadi lebih feminin. Dia jadi lemah lembut dan penyabar. Saya perasan dia beli bantal bunga-bunga. Tak pernah-pernah pakai kasut warna merah jambu, dia beli kasut warna merah jambu”

“Saya rasa pelik dengan perubahan karakter dia itu (tahan gelak). Tapi itu mungkin perubahan hormon, kan. Dia ada juga mengidam nak makan macam-macam dan setakat ni saya mampu turutkan. Kalau sebelum ni dia suka makan otak-otak dan nasi lemak, sekarang dia tak makan dah. Kalau dulu dia tak minum air soya, sekarang dia minum,” kongsi Awal serba sedikit mengenai kerenah isteri kesayangannya itu.

Menurutnya lagi, mereka berdua belum membuat imbasan bagi mengetahui jantina bakal cahaya mata mereka itu. Bahkan dari segi persiapan juga masih belum dibuat.

“Sekarang ni kandungan Scha hampir mencecah lima bulan. Sebenarnya masa usia kandungan 14 minggu, dia ada buat imbasan tapi ketika tu tak nampak lagi jantina anak kami. Sejak tu Scha tak buat apa-apa scan, tapi kami berdua terima apa saja pemberian Allah, tak kira sama ada bayi lelaki atau perempuan”

“Dari segi persiapan, Scha tak nak beli barang awal-awal. Dia cakap tunggu dulu bila dah masuk tujuh atau lapan bulan nanti baru dia nak buat persiapan untuk menyambut kelahiran anak kami”, tambah hos program Melodi ini.

Awal Ashaari juga memaklumkan yang Scha al-Yahya mahu berpantang di rumah ibunya yang terletak di Mount Kiara, selepas melahirkan nanti.


Sharnaaz Ahmad: Minta Maaf Secara Terbuka Atau Berdepan Saman Maksimum

Keras amaran atau kata dua yang diberikan Sharnaaz Ahmad kepada pasangan suami isteri, Lisdawati & Fauzi Nawawi selepas mereka tampil mengadu di media berkaitan ‘serangan’ dan ugutan yang dilakukan jejaka itu.

BACA: Sharnaaz Ahmad Nafi Dakwaan, Tidak Bodoh Mahu Serang Wanita Hamil

Bercakap kepada Harian Metro hari ini, Sharnaaz Ahmad berkata beliau memberikan tempoh seminggu kepada Fauzi Nawawi dan isterinya untuk meminta maaf secara terbuka atau bakal berhadapan dengan tindakan undang undang.

“Saya bagi masa seminggu kepada Poji (Fauzi) dan Lisdawati untuk minta maaf secara terbuka. Mereka juga kena minta maaf pada mak bapa saya atas apa yang sudah berlaku”

“Mereka sudah membuat cerita dan memburukkan keadaan, sedangkan benda ini boleh diselesaikan dengan baik. Bila orang panggil kita anjing kurap dan membabitkan mak bapa dalam kes ini, tahap kesabaran saya pun ada batasnya”

“Kalau mereka tak minta maaf dan terus memalukan saya, tunggu saja saman (daripada) saya semaksimum mungkin,” ujar Sharnaaz Ahmad tegas. (rtky/m)


Ke Butik Pengantin -- Ana Dahlia Bakal Kahwin Tidak Lama Lagi?

Pereka fesyen pengantin, Ezuwan Ismail baru baru ini ada berkongsi sekeping gambar melalui Instagram beliau menunjukkan Ana Dahlia dan pasangan hadir ke butik beliau.

Melalui gambar tersebut, pereka fesyen itu menulis yang mereka sudah selesai berbincang dan berterima kasih kepada Ana Dahlia dan pasangannya kerana memilih beliau (sebagai pereka baju pengantin, kami anggap).

Kalau benar seperti yang kami sangkakan, Ana Dahlia yang juga pernah bergelar isteri kepada Chef Riz ini nampaknya bakal mendirikan rumahtangga buat kali ketiga (ada yang kata ini adalah kali keempat) dengan jejaka berusia 23 tahun ini.

Sehingga saat ini, masih belum ada kenyataan rasmi dari mulut Ana Dahlia dan kami pasti pelakon ini akan berkongsi kisah gembira ini tidak lama lagi. Tahniah kami dahulukan, jangan lupa jemput kami kelak. #takmalu (rtky/m)


Sumber: Kekasih Hanez Suraya Belum Bercerai, Hanya Tidak Tinggal Sebumbung

Semalam, Hanez Suraya memberikan kenyataan melalui Harian Metro mengatakan yang jejaka bergelar kekasihnya kini merupakan duda anak dua dan bukannya suami orang seperti didakwa sesetengah pihak sebelum ini.

BACA: Hanez Suraya Dakwa Kekasih Sudah Bercerai, Bukan Lagi Suami Orang

Namun, kami menerima beberapa e-mail dari mereka yang berkawan rapat dengan isteri kepada jejaka tersebut menafikan dakwaan Hanez Suraya tersebut selain berkata pelakon itu telah mengeluarkan kenyataan berbaur penipuan.

Sumber kami memberitahu yang jejaka bernama R itu masih bergelar suami kepada isterinya namun mereka sudah tidak tinggal sebumbung sejak hari raya Aidilfitri yang lalu selepas satu perselisihan faham antara mereka.

Sumber turut menyatakan yang isterinya itu kini sedang makan hati dengan Hanez Suraya selepas kenyataan yang dikeluarkan selain mendakwa R kini lebih berpihak kepada pelakon itu walaupun mereka masih suami isteri.

Sumber lain pula ada memberitahu kami yang Hanez Suraya & R bukan sahaja keluar bersama namun sudah pun keluar bercuti ke luar negara bersama sebelum ini walaupun dinafikan pelakon itu ketika ditanya oleh wartawan Melodi.

Esok Hanez Suraya akan mengadakan satu sidang media khas untuk menjawab persoalan ini dan kami berharap beliau boleh memberikan kenyataan yang telus tentang hal ini. Kita tunggu sahaja apa kata Hanez Suraya selepas ini. (rtky/m)